Cана : 07-02-2018 / Сиёсат, Жиззах янгиликлари, Муносабат / кўрилди: 229\nЎзбекистон Республикаси Президентининг "2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясини "Фаол тадбиркорлик, инновацион ғоялар ва технологияларни қўллаб-қувватлаш йили”да амалга оширишга оид Давлат дастури тўғрисида”ги Фармонида асосий эътибор фуқароларнингҳуқуқларини ҳимоя қилиш ва аҳоли манфаатларини амалда таъминлашга қаратилди. "Инсон манфаатлари — ҳамма нарсадан устун”,"Халқдавлат идораларига эмас, давлат идоралари халқимизга хизмат қилиши керак” деган эзгу ғоялар Ўзбекистон тараққиётининг янги босқичида кўзда тутилган ислоҳотларни ҳаётга татбиқэтишнинг асосини ташкил қилади.\nХалқбилан тўғридан-тўғри мулоқотҳамда давлат ва жамият ҳаётининг барча соҳаларида амалга оширилган ишлар таҳлилқилинганда жойларда аҳоли фаровонлигини ошириш ва олиб борилаётган ишлар аҳволини тубдан яхшилашга тўсқинлик қилаётган қатор муаммолар мавжудлиги яққол кўзга ташланади. Давлатимиз раҳбари ўзининг 2017 йил 22 декабрь куни Парламент палаталарига йўллаган тарихий Мурожаатномасида ҳам мавжуд муаммоларга эътибор қаратди, уларни ҳал этишнинг аниқйўлларини таклиф қилди. Шу муносабат билан Ҳаракатлар стратегияси, Давлат дастури лойиҳаси ишлаб чиқилди.\nЮртбошимиз томонидан жорий йилнинг 22 январь куни қабулқилинган Фармони билан тасдиқланган Давлат дастурида, фармоннинг асосий йўналишлари ва уни амалга оширишнинг биринчи навбатдаги чора-тадбирлари белгиланди. Бундан ташқари фармонда бевосита фуқароларнинг мурожаатларидан келиб чиққан долзарб муаммоларни ҳалқилишга оид алоҳидаҳуқуқий нормалар кўрсатилган бўлиб, уларнинг ижросини дарҳол таъминлаш кераклиги белгиланди.\nҚолаверса, Фармонда тадбиркорлик субъектларини назорат қилувчи органларнинг текширувларига вақт ва ресурс сарфламасдан ўз фаолиятини хотиржам амалга оширишлари мумкин эканлиги ҳам алоҳида қайд этилди. Бу эса тадбиркорларимизга янада кўпроқимкониятлар яратиб, ўз фаолиятларини ҳеч қандай тўсиқларсиз амалга оширишларига имконият яратади.\nМухтасарқилиб айтганда ушбу давлат дастури аҳоли фаровонлигини амалда юксалтириш ва фуқароларнингҳаёт сифатини яхшилашда муҳим дастуруламал бўлиб хизмат қилади.\nЎзбекистонда президент вакили тадбиркорлик субъектларининг ҳуқуқлари ва қонуний манфаатларини ҳимоя қилади


БМТ қўмитаси ўзбек қочқинларини бадарға қилмасликни сўрамоқда\n22 октябр 2021, Тошкент вақти: 14:07\nБМТнинг қийноқларга қарши қўмитаси Қозоғистон расмийларини олти ойдан буён Олмаота ҳибсхоналарида қолаётган 29 ўзбек қочқинининг экстрадициясини тўхтатиб туришга чақирди. Бу ҳақда Озодликка таниқли ҳуқуқ фаоли Мўътабар Тожибоева маълум қилди.\nТожибоева хоним бу хабарни қароргоҳи Францияда бўлган Қийноқларга қарши насронийлар ҳаракати (АСАТ) вакилларидан уққанини айтади. Ҳуқуқ фаолига кўра, БМТ қўмитасининг Олмаотадаги ўзбек қочқинлари масаласига қизиқиши бу муаммонинг халқаро меъёрларга асосланган ҳолда ҳал қилиниши, пировардида уларнинг Ўзбекистонга бериб юборилмаслигига умид уйғотади.\nМўътабар Тожибоева фикрича, БМТ қийноқларга қарши қўмитасининг Қозоғистондаги ўзбек қочқинлари шикоятларини қабул қилиб олиб, кўриб чиқмагунича уларни Ўзбекистонга топширмай туришни сўраб қилган мурожаати қозоқ расмийларини ҳам, ўзбек расмийларини ҳам бирдек хавотирга солиши аниқ.\n- Чунки қочқинлар вазияти кўриб чиқилса, уларга нисбатан қийноқлар қўлланилгани, уларнинг ҳуқуқи ўта қўпол равишда бузилгани фош бўлади, - дейди Мўътабар Тожибоева.\nЭслатиб ўтамиз, шу йилнинг 6 декабридан бошлаб Олмаотанинг Олмали туман судида Қозоғистондан вақтинча бошпана топган ўзбек қочқинларининг Олмаота шаҳар миграция департаменти қарори юзасидан шикоят аризалари кўрила бошлаган.\nМазкур идора Олмаота ҳибсхоналарида сақланаётган ўзбек қочқинларининг Қозоғистон ҳудудидан вақтинча бошпана бериш бўйича илтимосини рад қилган. Агар бу қарор ўз кучида қоладиган бўлса, ҳозирда Олмаота ҳибсхоналарида сақланаётган ўзбек қочқинлари Ўзбекистонга қайтариб юборилиши мумкин.


Тожикистонда янги чақирув мавсуми «рейдлар» билан бошланди\nИжтимоий тармоқларда янги чақирув мавсумида муаллифлар «босқин» деб атаган ўсмир йигитнинг ҳибсга олингани акс этган видео тарқалди.\nТожикистон Қуролли кучлари сафига чақирув 1 апрелдан бошланган ва май ойи охиригача давом этади.\nInstagram ва Facebook ижтимоий тармоқларида ёш йигитларга босқин уюштирилгани акс этган бир қанча видеолар тарқалди. Санаси номаълум бўлган видеолардан бирида фуқаролик кийимидаги икки эркак йигитни машинага ўтқазмоқчи бўлади. Бунга жавобан, йигит аллақачон хизмат қилганини исботлашга ҳаракат қилади. Видео катта эҳтимол билан Душанбе халқаро аэропорти яқинида суратга олинган.\nБаҳорги муддатли ҳарбий хизматга чақирув кампанияси бошланиши билан ёшларнинг ҳарбий хизматга мажбурий чақирилиши юзасидан шикоятлар кўпайди. «Озоди» радиоси фойдаланувчилари ўз яқинлари дучор бўлган бир неча «тўқнашув» ҳолатлари ҳақида ҳам хабар беришди.\nФуқаролик эркинликлари бошқармаси бошлиғи Дилрабо Самадованинг айтишича, ўтган йили ҳарбий ёшдаги ёшларнинг мамлакат аэропортларида ҳибсга олингани ҳақида бир неча бор мурожаатлар келиб тушган. Унинг сўзларига кўра, ҳозирда чет элга учиб кетмоқчи бўлган айрим ёшларга паспорт ва рўйхатга олиш хизматларида чет эл паспортлари берилмаяпти.\nХарьков яқинида Россиянинг 12 чақиримли ҳарбий карвони тасвирлари эълон қилинди\nOzodNazar: Жамият бир ойда Сталин даврига қайтиб қолиши мумкин экан (тўплам)


ИнтерФУТБОЛ :: Алиризо Бейранванд: «Мағлубият футболнинг бир қисми»\nАлиризо Бейранванд: «Мағлубият футболнинг бир қисми»\nОсиё Чемпионлар Лигасининг навбатдаги туридан ўрин олган «Пахтакор» - «Персеполис» учрашуви мухлис-у мутахассислар кутганидек шиддатли тарзда ўтди.\nЎзбек клубларига ноқулай рақиб саналган бу жамоа билан аввалги мавсум бир гуруҳдан ўрин олган «Насаф» форсларни иккала ўйинда ҳам мағлуб этолмаганди. Қаршиликлар қилолмаган юмушни жорий мавсум «Пахтакор» ажойиб тарзда уддалади.\nИгорь Сергеев футбол байрами қаҳрамонига айланган бўлсада, рақиб сафида дарвозабон Алиризо Бейранванд вакилларимиз томонидан уюштирилган ҳужумлар йўлига тўғаноқ бўла олди.\nЭрон терма жамоасининг асосий посбони жаҳон чемпионатидан сўнг бир қатор хориж жамоаларидан таклифлар бўлишига қарамай, ўз клубида қолди. Тошкентда ўтказилган ўйиндан сўнг Бейранвандга бир нечта саволлар билан мурожаат қилдик.\n- Қийин ўйин ўтказдик. «Пахтакор» ўз уйида фақат ҳужумкор футбол кўрсатади, бунинг исботини бугунги баҳсда ҳам кўрдик. Рақибга минглаб мухлисларнинг олқишлаши ҳам қўшимча куч берди. Мағлуб бўлганимизга қарамасдан, яхши ўйин ўтказдик. «Пахтакор» тартибли ҳимояланди ва юзага келган вазиятдан унумли фойдаланди.\nМағлубиятдан хафамиз, лекин бу футболнинг бир қисми. Тўғриси, «Пахтакор» бизга ажойиб қаршилик кўрсатди, ўйинни назорат қилди, етарлича ҳужумлар уюштирди ва ўзи учун керакли натижага эриша олди. Бу каби баҳсларда битта хато ҳам қимматга тушиши мумкин. Имкониятимиз борича, охиригача курашмоқчимиз.\n- Катта фарқ бор, барибир. Аввалги мавсум ўйнаган жамоамиз таркиби нисбатан ёшроқ эди. «Пахтакор»да юқори савияли ва тажрибали футболчилар етарли. Уларнинг аксарияти терма жамоа аъзолари саналади. Айримлари билан халқаро мусобақаларда тўқнаш келганман.\nЎйиндан олдин мураббийлар ва жамоадошларим билан уларни ўрганиб чиққандик. Сўнгги сонияларда таваккал қилишдан бошқа чорамиз йўқ эди, шу сабабли мен ҳам олдинга ўтдим. Аммо бу ҳам мағлубиятдан қутулиб қолиш учун етарли бўлмади.\n- «Персеполис» таркибига қўшилган пайтимда у Осиёнинг энг машҳур клубларидан бири эканлигини билардим. Жамоамизда жуда кучли ва етук мутахассис иш олиб бормоқда. Тўғрисини айтаман, шу клубда янада кўпроқ ўйнашни истайман. ЖЧ-2018дан кейин менга таклифлар бўлди. Лекин маълум сабабларга кўра трансферим амалга ошмай қолди.\nФаолиятимдаги энг ажойиб воқеаларни айнан шу клубда бошдан кечирдим. Осиё Чемпионлар Лигаси финалида қатнашдим. Фақатгина омад юз ўгиргани сабаб бош совринни қўлга киритолмадик. Орзум - Европанинг энг таниқли клубларидан бирида ўйнаш.


Валютани Ўзбекистондан ташқарига олиб чиқиш тартиби ўзгарди | NORMA.UZ\nМарказий банк бошқарувининг қарори билан (Адлия вазирлиги томонидан 3.06.2015 йилда 2678 -сон билан рўйхатга олинган) Ўзбекистон Республикаси Марказий банки томонидан жисмоний шахслар-резидентларга нақд хорижий валютани Ўзбекистон Республикаси ҳудудидан ташқарига олиб чиқишга рухсатномалар бериш тартиби тўғрисидаги янги Низом тасдиқланди.\nЎзбекистон Республикаси Марказий банки томонидан жисмоний шахслар - резидентларга нақд хорижий валютани мамлакат ҳудудидан ташқарига олиб чиқишга рухсатномалар бериш тартиби тўғрисида Низом (3.07.2003 йилдаги 1253-сон), шунингдек унга ўзгартиришлар кучини йўқотган деб ҳисобланди.\nАввалгидек, жисмоний шахслар-резидентлар 5000 АҚШ доллари эквиваленти миқдоридан ошган нақд хорижий валютани Республика ҳудудидан ташқарига олиб чиқиш учун Марказий банкнинг рухсатномасини олишлари шарт.\nАниқландики, рухсатнома хорижга қуйидаги ҳолларда чиқишда берилади:\nа) Вазирлар Маҳкамаси фармойишлари асосида ҳукумат делегациялари таркибида;\nб) доимий яшаш мақсадида;\nв) хизмат сафари юзасидан;\nг) таълим олиш мақсадида;\nРухсатнома олиш учун жисмоний шахслар Марказий банкка қуйидаги ҳужжатларни тақдим этадилар:\nа) белгиланган шаклда ариза (фамилияси, исми ва отасининг исми; паспорт серияси, рақами, берилган санаси ва паспорт берган орган номи; мамлакат ва шаҳар номини; хорижий валютанинг тури ва миқдорини; хорижга чиқиш мақсадини (асосини); жўнаш ва келиш саналарини кўрсатган ҳолда).\nАввал аризанинг шакли бўлмаган, бироқ унда фамилияси, исми ва отасининг исми; жисмоний шахс яшайдиган манзили; олиб чиқиладиган нақд хорижий валюта суммаси; нақд хорижий валютани хорижда ишлатиш мақсади; жўнаш ва келиш саналари кўрсатиларди.\nв) Ўзбекистон Республикаси ҳудудидан чиқиш ҳуқуқини берадиган рухсатноманинг нусхаси (агар талаб этилса). Олдин бу ҳужжат рўйхатда бўлмаган;\nг) нақд хорижий валютанинг келиб чиқиш манбасини тасдиқловчи ҳужжатларнинг асл нусхаларини кўрсатган ҳолда уларнинг нусхалари (ваколатли банкнинг хорижий валютани ҳисобварақлардан ва омонатлардан олинганлиги тўғрисидаги маълумотномаси ёки бошқа тасдиқловчи ҳужжатлар);\nе) ҳукумат делегацияси таркибида чиқаётган шахслар учун – Вазирлар маҳкамаси фармойишининг нусхаси;\nБелгиландики, жисмоний шахслар-резидентларнинг аризаларини кўриб чиқиш ва уларга рухсатномаларни бериш ёки рухсатномалар беришни рад этиш ариза келиб тушган санадан бошлаб ўн кундан кечиктирмасдан амалга оширилади. Аввал ариза келиб тушган санадан бошлаб 10 кундан кўп бўлмаган муддатда кўриб чиқиш кўзда тутилганди.\nАввалгидек, қуйидагилар Марказий банк томонидан рухсатномалар бериш учун асос бўлиб ҳисобланади:\n-Низомда кўрсатилган мақсадларда хорижга чиқиш;\n-барча зарур ҳужжатларни тақдим этиш.\nБелгиландики, жисмоний шахслар томонидан кўрсатилган асосларга риоя қилинмаган тақдирда, Марказий банк рухсатнома беришни рад этади ва бу ҳақда ёзма равишда маълум қилади.\nТақдим этиладиган ҳужжатлар Низом талабларига мувофиқ бўлганда Нақд чет эл валютасида операцияларни амалга ошириш қоидаларининг (17.08.2000 йилдаги 957-сон) келтирилган 09006-1-сон шакл бўйича рухсатнома расмийлаштирилади. Рухсатнома Марказий банк раисининг валюта айирбошлаш операцияларини амалга ошириш масалаларини мувофиқлаштириш бўйича масъул ўринбосари томонидан имзоланади.\nАниқландики, рухсатнома икки нусхада расмийлаштирилади, биринчи нусхаси жисмоний шахс-резидентга берилади, иккинчи нусхаси Марказий банкда қолдирилади. Рухсатнома берилган санадан бошлаб эътиборан 3 ой давомида ҳақиқий ҳисобланади.\nҚарор Ўзбекистон Республикаси қонун ҳужжатлари тўпламининг 2015 йил 8 июндаги 22-сонида расмий эълон қилинган кундан бошлаб кучга киради.\nМазкур ҳужжатнинг тўлиқ матни, шунингдек шарҳлар ва унга боғлиқ бошқа қонун ҳужжатларига ҳаволалар билан «Ўзбекистон Республикаси қонун ҳужжатлари» ахборот-қидирув тизимида танишишингиз мумкин.\nЭслатамизки, Жисмоний шахслар томонидан нақд хорижий валютани Ўзбекистон Республикасига олиб кириш ва Ўзбекистон Республикасидан олиб чиқиш тартиби тўғрисидаги Йўриқномага (7.05.1999 йилдаги 716-сон) асосан Ўзбекистон Республикаси божхона чегараси орқали резидент ва норезидентлар томонидан олиб кирилаётган ва олиб чиқилаётган хорижий валюта, унинг йўловчи божхона декларациясида ёзма равишда декларацияланиши шарти билан ўтказилади.\nЎзбекистон Республикасидан ташқарига нақд хорижий валютани олиб чиқишда қуйидагиларга рухсат берилади:\nа) резидентларга 2 000 АҚШ долларига эквивалент миқдор доирасида рухсатнома олмасдан;\nб) резидентларга 2 000 АҚШ долларига тенг миқдордан ортиқча сумма - Марказий банки ёки ваколатли банкларнинг 09006-сон шаклдаги рухсатномаси билан;\nв) резидентларга 5 000 АҚШ долларига тенг миқдордан ортиқча сумма Марказий банкнинг 09006-1-сон шаклдаги рухсатномаси билан;\nг) норезидентларга - божхона декларациясига мувофиқ Республикага келтирилган сумма доирасида. Ўзбекистонга киришдаги божхона декларациясида белгиланган суммалардан ортиқча нақд хорижий валютани олиб чиқишга Марказий банк ёки ваколатли банкларнинг рухсатномаси билан йўл қўйилади.\nЎзбекистон Республикаси ҳудудига нақд хорижий валютани олиб кириш барча тоифадаги шахслар учун чекланмаган, лекин уни албатта ёзма декларация қилиш шарт. 5 000 АҚШ долларигача миқдордаги нақд хорижий валюта ёки унинг бошқа хорижий валютадаги эквиваленти Ўзбекистон Республикасига божхона декларациясини мажбурий тўлдириш билан ўтказилади, 5 000 АҚШ доллари эквивалентидан ошадиган миқдордаги нақд хорижий валюта республикамизга божхона органлари томонидан ТС-28 шаклидаги гувоҳномани бериш билан киритилади. Нақд хорижий валютани олиб киришда, унинг миқдоридан қатъи назар йиғим ундирилмайди.


ИККИТА СИГИРИНГИЗ БОРМИ? УНДА КОВБОЙ ЭТИГИНИ ОЛИШИНГИЗ МУМКИН! - 14 Мая 2009 - WwW.Shaxrisabz.Ucoz.Ru\nГлавная » 2009 » May » 14 » ИККИТА СИГИРИНГИЗ БОРМИ? УНДА КОВБОЙ ЭТИГИНИ ОЛИШИНГИЗ МУМКИН!\nИККИТА СИГИРИНГИЗ БОРМИ? УНДА КОВБОЙ ЭТИГИНИ ОЛИШИНГИЗ МУМКИН!\nОдатимиздан четлашмаган ҳолда бугунги сонимизда ҳам дунёдаги қизиқарли, кулгили, аҳмоқона ва «даҳшатли» қонунлар ҳақида маълумот берамиз. Энг аввало бундай қонунларнинг «ватани» бўлмиш Америка Қўшма Штатларидан бошлаймиз.\nБалтиморда театрга шер билан бирга бориш тақиқланади. Тўғри-да, театр сизга ҳайвонот боғи эмас-ку! Бунинг устига театр ўриндиқлари шер ўтириши учун сал ноқулайроқ. Бу нарса эса «ҳайвонлар учун қайғурадиган» америкаликларнинг назаридан четда қолмаган.\nАҚШда ҳайвонларни қаттиқ ҳурмат қилишларига яна бир мисол. Нью-Орлеанда тимсоҳларни водопровод жўмрагига (гидрант) боғлаб қўйиш мумкин эмас. Қайси аҳмоқнинг кўзига тимсоҳ кучук бўлиб кўринар экан-а?\nАгар сиз Техасда бўлсангиз, унда меҳмонхонанинг иккинчи қаватидан бизонларга ўқ отиш ҳақида ҳатто ўйлаб ҳам ўтирманг. Шундай қилсангиз, сиз ғирт жиноятчига айланасиз, қоласиз. Қулоғингизга бир сир айтайми? Яхшиси сиз биринчи ёки учинчи қаватдан отинг. Шунда ҳеч ким сизга эътироз билдиролмайди. Тўхтанг, ўзи сизга бизон нимага керак бўлиб қолди?\nОклахома штатида итнинг жиғига тегиб, ғашини келтирганлик учун ҳатто қамоқ жазоси ҳам белгиланган. Аниқ билмадим-у, лекин у ердаги итлар тергов вақтида «Мана бу инсон менинг жиғимга тегди» деб гувоҳликка ўтишса ажаб эмас.\nИллинойс штатининг Гейлсбур шаҳрида каламушларни бейсбол битаси билан урган инсон 1000 АҚШ доллари миқдорида жаримага тортилади. Бу ерда каламушларнинг бейсбол ўйинига унчалик қизиқмаслиги ҳисобга олинган кўринади.\nИллинойснинг Зайон шаҳрида мушук, ит ёки бошқа уй ҳайвонларига ёниб турган сигарета бериш тақиқланади. Унутманг, чекиш соғлиқ учун хавфли!\nТехасда оёқда тик турган ҳолатда 3 ҳўпламдан ортиқ пиво ичиш тақиқланади. Пиво олдингизми? Энди ўтирадиган бирор жой топинг, бўлмаса йўқ жойдан ҳуқуқбузарга айланиб қоласиз.\nЖорж Буш Техас штатида губернатор бўлган вақтида янги қонун қабул қилган, унга кўра жиноятчи олдиндан режалаштириб қўйган жиноятлари ҳақида оғзаки ёки ёзма огоҳлантириш бериши шарт бўлган. Бу қонуннинг энг асосий шарти жиноятчи ўша жиноятни содир этишидан камида 24 соат олдин бундай огоҳлантиришни берган бўлиши лозим. Ушбу қонунни бузиш суд вақтида оғирлаштирувчи ҳолат сифатида қабул қилинади. Жаноб Буш президент бўлгандан сўнг ҳам бундай «оригинал» қонунларнинг кўпига имзо чекди.\nФлоридада турмушга чиқмаган аёллар учун якшанба кунлари парашютдан сакраш тақиқланади. АҚШлик аёллар дам олиш кунлари парашютдан сакрагандан кўра, ўзларига турмуш ўртоқ изласа бўлармиди? Нима дедингиз?\nЯна ушбу штатда қуйидагилар қатъиян тақиқланади: чўмилиш кийимида ашула айтиш; скейтбордда давлат рақам белгисисиз юриш; бир кунда учтадан ортиқ ликопчани синдириб қўйиш.\nЯна ўша Флориданинг Пенсакола шаҳрида ваннада электр асбобларидан нотўғри фойдаланиб ҳалок бўлган аёлларга 100 АҚШ доллари миқдорида жарима солинади. Вафот этганларни ҳам тинч қўйишмайди-я бу ерда.\nМайамида овозли сигнал чиқарувчи мосламалар билан жиҳозланмаган велосипедни ҳайдаш тақиқланади. Бироқ энг қизиғи, у ердаги велосипедчиларга овозли сигнал чиқарувчи мосламаларни ишлатиш ҳам мумкин эмас.\nШимолий Каролинада поездларда сув ёки сут ичиш қонунбузарлик ҳисобланади. Бошқа ичимликларга рухсат берилган. Бу қонун Coca-Cola ёки Pepsi компанияларининг ташаббуси билан қабул қилингани аниқ!\nЛос-Анжелесда эркаклар ўз хотинларини чарм камар билан уриш ҳуқуқига эгалар, фақат ўша камар қалинлиги 2 дюйм (5,08 см)дан ошмаслиги керак. Ёки камида хотинининг ўзи эрининг уришига ёзма равишда рози бўлган бўлиши лозим. Шунақа «олийжаноб» аёллар ҳам бормикан-а?\nАгар сиз овчилик рухсатномаси бўлмаган ҳолда сичқон тутиш учун қопқон қўйсангиз, демак жиноятчига айланибсиз. Уйингизда сичқон борми? Унда сизнинг биринчи қиладиган ишингиз қопқон қўйиш эмас, балки Рухсатнома бюросига навбатга ёзилиш бўлади.\nОклахома штатида, бошқа одамнинг гамбургеридан бир бўлак тишлаш қонун билан тақиқланади. Бундай «жиноят»га қўл урадиганларнинг аксарият қисми талабалар бўлса керак. Ахир бекорга айтишмайди-ку: «Ҳақиқат эгилади, синмайди, талаба оч қолади, ўлмайди» деб.\nКалифорнияда ковбойлар этигини кийиш учун сизни камида иккита сигирингиз бўлиши керак. Тўғри-да, нима сизга шаҳар бедарвозами? Тасаввур қилаяпман, ковбой этиги сотиладиган дўкон ёнида катта мол бозори ҳам бўлса керак. Ахир этикни кийишни истаганлар сигир олиши керак-да.\nЯна ушбу штатда якшанба кунлари домино ўйнаш мумкин эмас. Ҳар қанча ўйласам ҳам бундай «ақлли» қонунга шарҳ тополмадим.\nТаиландда ҳар қандай миллий валютани босиш қонунбузарлик ҳисобланади. Чунки уларнинг барча миллий валютасида қирол тасвири туширилган. Бу эса қиролга нисбатан ҳурматсизлик ҳисобланади.\nКанадада 50 центдан қимматроқ турадиган нарсани сотиб олаётганда, фақат пенни (1 центлик танга)дан фойдаланган ҳолда пул тўлаш мумкин эмас. Дарров хаёлингизга «Автомобилдан сақланинг» фильмидаги Детичкин келдими? Чунки унинг ҳам бир мижози машина сотиб олаётганда бир чемодан 1 рубллик купюра берганди-да.\nКатегория: КИЗИКАРЛИ МАЪЛУМОТЛАР | Просмотров: 1234 | Добавил: Ангелочка | Рейтинг: 3.0/2


«Дўстлик»нинг мусиқа асбоблари\nтинчлик, ҳамжиҳатликни тараннум этади\nСанъат, куй-қўшиқ миллат танламайди. У ҳар доим тинчлик, дўстлик, ҳамжиҳатлик белгиси сифатида эътироф этилади. Биринчи Президентимиз Ислом Каримов ташаббуси билан 1997 йилдан буён ҳар икки йилда бир марта ўтказиб келинаётган «Шарқ тароналари» халқаро мусиқа фестивали ҳам ана шундай эзгуликка йўғрилганлиги боис тобора кенг ёйилмоқда. Мана, йигирма йилдирки, Регистон майдонидан таралган дунё халқлари куй-қўшиқлари бутун Ер юзи бўйлаб тинчлик ва осойишталикни, ҳамжиҳатликни мустаҳкамлашга хизмат қилмоқда.\n«Дўстлик» маҳалласида истиқомат қилувчи Анвар Жабборов мусиқанинг ана шундай илоҳий кучини ҳис этган ҳолда мусиқа асбоблари ишлаб чиқаришни йўлга қўйди. Ёшлигидан мусиқага бўлган кучли қизиқиш туфайли ушбу соҳага қўл урган А. Жабборов тайёрлаган зарбли чолғу асбоблари юртимиз санъат усталари билан бирга Озарбайжон, Россия Федерацияси ва АҚШ каби давлатлар мусиқачилари қўлида меҳр-оқибат, дўстлик, тинчликни тараннум этиб келмоқда.\n— Уч йилдан буён пластик материалдан тайёрланадиган зарбли чолғу асбоблари ясаш билан шуғулланаман, — дейди «Ҳунарманд» уюшмаси вилоят бошқармаси аъзоси Анвар Жабборов. — Турмуш ўртоғим уй юмушларидан бўш вақтида кўмаклашади. Ҳозирча буюртма асосида ишлаяпмиз. Маҳсулотимизнинг сифати созандаларга маъқул келаяпти. Йилдан-йилга буюртмалар кўпаймоқда. Талабга қараб маҳсулот турларини оширишни режалаштирмоқдамиз. Айни кунларда Африка халқларининг миллий чолғу асбоби — кахонни тайёрлаш билан бандман. Дастлабки маҳсулот деярли тайёр бўлди. Созандалар билан уни синаб кўриб, камчиликларини тўғриласак бўлди, янги маҳсулот ўзлаштирилади.\nБундан ташқари, миллий торли созларимизнинг тери қопланадиган қисмига пластик материал қоплашни амалга оширмоқчиман. Чунки, тери ҳаво ҳароратига қараб ўз ҳолатини ўзгартиради. Бунда сознинг овози ҳам ўзгаради. Табиийки бу куйга салбий таъсир кўрсатади. Пластик материал ҳар қандай об-ҳавода бир хил ҳолатда бўлади. Шу боис, маҳсулотларимиз созандаларга маъқул келмоқда.\nҲунари орқали элда обрў топиб, оиласи фаровонлигини таъминлаётган уста Анвар Жабборов янги ускуналар харид қилиб, турк, афғон, ҳинд халқларининг зурна, таврак ва бошқа шу каби чолғу асбобларини тайёрлашни режалаштирмоқда.\n22.07.2017 589 № 60 Янгиликлар


Икарди "Реал"да? "Қироллик клуби"дан узоқ кутилган "BOOM"!!! / CHAMPIONAT.asia\n15:42Ўзбекистон терма жамоаси стадионга етиб борди 14 15:24Ўзбекистон - Уругвай. Асосий таркибимиз эълон қилинди 58 15:20Ўзбекистон - Уругвай. Рақибимизнинг асосий таркиби маълум 17 15:15"Реал"нинг ёзги трансфер ойнасидаги асосий мақсади номи маълум бўлди 7 14:49Мен кимман? 31 14:42Япония - Колумбия. Асосий таркиблар билан танишинг 2 14:25Сульшер "Лестер" футболчисини МЮда кўрмоқчи 6 14:10Olamsport: Хабиб навбатдаги жангини қачон ўтказиши мумкинлиги айтилди, Тошкентда халқаро веломарафон 1 14:04Ўзбекистон U-23 - Ҳиндистон U-23. Тахминий таркибимиз 11 13:40Бельгия терма жамоаси тозалаб кетилган кийиниш хонаси учун Россияга раҳмат айтди 10 13:06Де Лигт Райолага қайси клубга ўтмоқчи эканлигини айтди 10 13:00Марказий Осиё футбол ассоциацияси (CAFA) ОФК президентлиги учун сайловда Шайх Салмон номзодини бир овоздан қўллаб қувватлайди 4 12:59U-23 Осиё чемпионати. Бугун қитъамиз бўйлаб саралаш ўйинлари старт олади 0 12:55ОФК клублар рейтинги: «Локомотив» 14-ўринда 11 12:40"Валенсия": "Биз футбол ўйнаган пайтларда, улар Америкада бизон қувиб юришарди" 4\nИкарди "Реал"да? "Қироллик клуби"дан узоқ кутилган "BOOM"!!!\n31 янв 17:10\nТеглар : РеалМауро Икарди\n"Қаймоқранглилар" мухлислари катта трансферларни соғинишгани бор гап.\nКеча, 30 январь куни "Интер" форварди Мауро Икарди Твиттердаги саҳифасида қизиқарли бир "твит" қолдирди.\n"Хайр, Хайр....", деб ёзади футболчи трансфер ойнасининг сўнгги кунларида.\nБу шунчаки тасодиф деб улгурмасимиздан, Мауро ўзи билмаган ҳолда "Инстаграм"да ҳам бизга "йўл кўрсатиб" юборди.\nБу рўйхатда, "қаймоқли таомда" Неймар нима қилаётганини тушуниш бироз қийиндек, лекин яхшироқ ўйлаб кўрсак...\nХабарингиз бор, замонавий футболда, бугунги кун футболчиларининг ҳаётида ижтимоий тармоқлар муҳим роль ўйнайди. Ва Мадриднинг "Реал" футболчилари ҳеч бир ижтимоий тармоқда бошқа клуб футболчилари, айниқса, "Барселона" аъзоларининг "ўқувчиси" бўлиши мумкин эмас (Ўз юрти терма жамоаси аъзоларидан бошқа).\nКелиб чиқадики, яқин соатлар ичида Мауро Икарди Италиядан Испанияга кўчиб ўтади ва "қаймоқранглилар" сафига бориб қўшилади. Бу эса Бензема имтиёзли "картасидан" "қуруқ қолганини" ва Зидан қанчалик уни ҳимоя қилмасин, асосий таркибдаги жойини бўшатиб беришини билдиради.\n"Интер" футболчи трансферидан бор йўғи 106 млн евро ишлаб олади.\nP.S. Танганинг иккинчи томони... Нима деб ўйлайсиз, чиндан Неймар барчасини ташлаб, ёзда собиқ жамоаси "Барселона"нинг ашаддий рақиби сафини тўлдирадими ёки буларнинг барчаси шунчаки тасодиф?\n"Реал"нинг ёзги трансфер ойнасидаги асосий мақсади номи маълум бўлди 7\nВаран келажаги борасида гапиришдан бош тортди 2\nИкарди “Интер”ни қанча маблағ эвазига тарк этиши мумкин? 3\n"Реал" ва МЮ "рокировка" қилиши мумкин 15\n“Реал” Вест Хэм” ярим ҳимоячисига қизиқиш билдирмоқда 1\nИкарди машғулотларга қайтади 1\nМодричга йил спортчиси соврини топширилди 15


Galaxy A42 5G анбоксинг видеоси: Samsung’нинг энг арзон 5G-смартфони бошқаларникидан икки карра қиммат экан! - Terabayt.Uz\nGalaxy A42 5G анбоксинг видеоси: Samsung’нинг энг арзон 5G-смартфони бошқаларникидан икки карра қиммат экан!\nSamsung компанияси куни кеча ўзининг энг арзон 5G-смартфони – Galaxy A42 моделини расман намойиш этган. Лекин бу тақдимот тўлақонли бўлмаган, гаджетнинг айрим хусусиятлари қатори, нархи ҳам мавҳумлигича қолган эди.\nЖанубий кореялик корпорация энди Германия бозори учун тайёрлаган пресс-релизида Galaxy A42 5G смартфони ҳамда у билан бирга тақдим этилган Galaxy Tab A7 русумли янги планшетининг ҳам нархларини кўрсатди:\nГувоҳи бўлиб турганингиздек, Galaxy A42 5G учун Европа бозорида 369 евро миқдорида нарх белгиланган экан. Бу эса бошқа қомпанияларнинг айрим 5G-смартфонларига нисбатан икки каррадан ҳам ошиққа қиммат! Масалан, Oppo корпорациясининг арзончи суббренди тақдим қилган энг арзон 5G-смартфон – Realme V3 нархи атиги 146 доллардан бошланади!\nЎҚИНГ: Realme 7 ва Realme 7 Pro тақдим этилди: ҳамёнбоп нархда ўйинбоп смартфонлар! (+видео)\nШунингдек, интернетда Galaxy A42 5G смартфонининг қадоғи очиб, ўзини олиб ишлатиб кўрсатилган анбоксинг (распаковка) видеоси ҳам тарқалди. Унда мазкур қурилманинг жамланмаси, телефоннинг ўзини батафсил кўришимиз мумкин:\nСўнгги маълумотларга кўра, Galaxy A42 5G моделини Samsung ноябрда сотувга чиқармоқчи. Лекин унгача бошқалар бундан анча арзон бўлган яна бир нечта 5G-смартфонларини тақдим этиб улгуришади. Жумладан...\n#Samsung #андроид смартфон #нархлар # 5G смартфон #5G-смартфони #Samsung Galaxy A42


МАХМУДХЎЖА БЕХБУДИЙ | www.abdulaziz arxivi.yangidunyo.org\nТЕРРА ИНКОГНИТО →\nУзбек жадид адабиётининг асосчиси, Туркистон жадидчилик харакатининг\nрахнамоси булмиш, Махмудхужа Бехбудийнинг танланган асарлари .\nНашрга тайёрловчи, ва изохлар муаллифи проф. Бегали Косимов\n« Маънавият » 1999 йил\nРус, армани, яҳудий ва бошқа Русиядаги ватандошларимизни бойлари доимо ўз миллатлари учун катта хайр ва эҳсонлар қиладурлар, инчунин, Қафқоз, Қирим, Қозондаки мусулмон биродарларимизни бойлари, ула¬моси ва аҳли қалами, соҳиби фикри ўз биродарларира мол, оқча, қалам ва илм ила куб иона қиладурлар.\nНашрга тайёрловчи, тўпловчи ва изоҳлар муаллифи профессор Бегали Қосимов © М. Беҳбудий. Танланган асарлар; «Маънавият», 1999.\nТошкент фкврал 2010 йил\nМасалан, давлат думасинда биз Туркистон мусулмонларидан шундай ҳуқуқшунос вакил бўлса, бизни дин ва миллатимиз нафъига ҳаракат қилур. Аммо шун¬дай одам бизда йўқ.\nКонтур ва расмий дафтар тутиб, касса кўриб тижорат этмоқ лозим. Илм тижорат била турган бухгалте¬рлик ҳисоби юритадургон бойларимизга керак, ул ҳам ўзимиздан бир нафар топилмайдур.\nТуркистон меваси, донаси, тоши, туфроғи, эски нимарсалари Оврупо бозорига кетар. Муни Оврупо даллоллари келиб оз баҳога олиб кетар, меҳнатни биз қилурмиз, фойдани улар кўрар. Ўз нимарсамизни Ов¬рупо бозорига элтиб, яхши баҳога сотатургон бизда бир одам йўқ. Азбаски, Оврупо ила савдо қилатургон кишини (ўзи) аввал ун сана замона илми ўқумоғи ло¬зим.\nБизда шохи, адрас, беқасам, алоча… бофликлар бор. Агарда бир нафар техник ва муҳандисимиз бўлса бу дастгоҳларни ислоҳ этар, аҳоли обод бўлур. Валлоҳ, яқин вақтда “дока” бофилларимиздек зоеъ бўлиб ке¬тар. Чунки Оврупо янги асбоб ила мундин яхши қилиб чиқорур.\nХулоса, мактабимиз, дуконимиз, корхонамиз, мадрасамиз ва ҳар нимарсамизни замонча ислоҳи лозим¬дур. Валлоҳ, ҳар нимарса қўлдан кетар, бизда муздурликдан бошқа ҳеч иш қолмас. Бир ускуна, дўкон ва саройни ишлатмоға ҳам илми замоний ва замона шумлигини билмоқ лозим.\nВаллоҳ, биздан дунё илмини ях¬ши билатургонларга мулк ва асбобимиз ўтар ва ўтуб турубдур.\nҚисқа қилайлик, бошқа миллатларни бойлари фақира ва етимлар учун мактаб ва дорилфунунлар соладурлар, фақир ва етимларни ўқумоғи учун вақф “истипендия”-лар таъйин қилур. Бошқа миллат милиунерлари мактаби ила истипендияси-ла, идора қилатургон газет ва мажалласи-ла, бино қилган доруложизин (аёллар уни¬верситети), барпо қилган жамъияти хайрияси-ла фахр қиладур.\nТошкент март 2010 йил\nМуҳтарам ҳамшаҳарларимдан аксари шундай биладурларки, менинг ҳар сўзумни сизлар қабул қиласиз ва сизнинг ҳар бир ишингиз ме¬нинг машваратим ила бўлур. Хайр ундай эмас. Ёшларнинг баъзи бир машварат ва ишларига шерик бўлсалар ҳам\nНашрга тайёрловчи, тўпловчи, ва изоҳлар муаллифи профессор Бегали Косимов\n© М. Бехбудий.\nТанланган асарлар; «Маънавият», 1999\nТошкент апрел 2010 йил.\nЁзганларимиз-ни бузуқлиги ва фикримизни хатолиги, ишимизни ноқислигини бирор киши курсатса, аччиғимиз келур. Ва ул одамни душман кўруб, шахсидан нафрат ва фикрига норозилик баён этармизки, бул бизни янгидан ишга бошлаганимиздан, бошқа тил ила ноқислигимиздандур. Биз эскиларни айблаймизки, аларга ислоҳдан сўзласак, чидай олмайдурлар, Аммо ўзимизнинг мактаб, ри¬сола, таҳрир ва маслакимизни бир киши танқид этдими, чидай олмаймиз, диққат ила мунаққид сўзини тингламаймиз. Мунаққид бизни тўғримизга минг сўз ила баёни муддао этар экан, биз они ичиндан ўн сўзини номаъқул топиб, юзига урармиз. Ва ёйинки важҳсиз онинг сўзини радду ўзига эътироз этармиз. Агарда ул десаки, ман сизга бир минг калима насиҳат ё танқид сўйладим, дуруст, ўн калимаси сизга бежо эканки, қайтиб олдим, 990 калимасига на дерсиз?\n(Манбаъ: Ўзбек жадид адабиётининг асосчиси, Туркистон жадидчилик ҳаракатининг раҳнамоси бўлмиш, Маҳмудхўжа Беҳбудийнинг танланган асарлари.)\nНашрга тайёрловчи ва изоҳлар муаллифи проф. Бегали Қосимов\n“Маънавият” 1999 йил.\nТошкент май 2010 йил\nКОЗОК КАРИНДОШЛАРИМИЗГА ОЧИК ХАТ\nАзиз кариндошларим! Мусулмон биродарлар! Хаммангизга маълумдурки,\nТуркистон, демак — туркий эл булиб, мундаги халкнинг козоги, киргизи,\nсарти, узбеги, туркмани, татари — хаммаси аслан… жахонгир…\nТемурнинг авлоди ёки ога-инисидурлар. Туркистондаги арабт хужа ва\nсайидлар-да уз тилларини йукотиб, балки билкулли турклашиб ва хатто,\nарабликларини эсларидан чикориб… хар жихатдан бирлашиб\nкетгандурлар. Туркистонинг энг оз шахарларида ва баъзи тогларида бир\nоз форс, яъни тожиклар борки, алар хам камолан му¬сулмон ва сиз ила\nхаммазхабдурлар. Тирикчиликларининг узбеклардан фарки йук\nБоурлар! Билингки, хозирда Туркистондаги барча халклар учун\nмухторият эълон килинди ва сиз билинг¬ки, хак олинур, берилмас.\nИнчунин, мухторият-да олинур, берилмас. Яъни мухториятни Туркистон\nболала-рининг узи бирлашиб, гайрат ила олурлар. Албатта, бощкалар\nтарафидан берилмас. Бошкаларнинг кулидан келса, бермаслар. Биз\nбушлик килсак ва Туркистонда¬ги халклар бирлашиб, мухторият йулига\nсаъй килмасак, албатта, хозирги когоз устидаги мухториятимизни хам\nйук килурлар, бул албатта, шундайдур ва бул сузга хеч ким ихтилоф\nЭнди ишлар шу холда экан, биз хаммамиз, яъни киргиз, козок,\nузбек, туркман, араб, форс, хуллас, Тур¬кистондаги, Козогистондаги ва\nТуркманистондаги бар¬ча мусулмонлар ва хам мундаги яхудий ва\nхристианлар бирлашиб, иттифок ила шу мухториятнинг амалга келишига\nсаъй ва эхтимом этмогимиз лозимдур. Агарда бизга уз бошимизга,\nшариат, урф ва одатимизга мувофик тирикчилик килмок керак булса,\nхаммамиз вахтли низоъ ва ”манман”ликни куйиб, хамма нарсани\nэсимиздан чикориб, ёлгуз ”мухторият” учун хар нимарсамизни фидо\nэтмогимиз лозимдур. Мундай фурсат ва замоннинг бизга кайтиб келиши\nмаълум йук, кадрини билиб ишламок керакдур. Вакт утгандан сунгра\nукинмок фойда этмас.\nШуни-да билингки, козок уз бошига, шахар халки ва атрофи уз бошига\nойрилиб, бошка-бошка мухторият килмокчи булганда, иккиси хам\nмуддаога етмайдур. Сиз, козок кариндошларимиз, оре, чулдасиз, аммо\nсиздан бир куп халклар хам шахарларда ва шахарлар теварагиндадур.\nТирикчилик шундай нимарсаки, чул ила шахар ва кишлок халкини бир-\nбирига боглагандир. Бир-биридан ажралиб яшаёлмайдур. Шахар халки\nила бирлашиб мухториятни бошкарганда сизларга зарар келмай, балки\nМухториятни болщкармок; учун ёлгуз сиз-да кифоят этмаганингиз\nкаби, ёлгуз шахар ва атрофидаги халойик хам кифоят эмас, балки\nиккингиз-да кераксиз. Шуни-да билингки, сизлар тургун халк; ила\nбирлашиб мухторият килган ила сиз ила тургун халк учун биргина навъ\nконун булмай, балки сизнинг тирикчилик ва одатингизга мувофик;\nалохида сиз учун нафълик конунлар ёзилур. Шариат хам кучма ва чул\nмусулмонларининг урф ва одатларига кенглик бергондир. Сиз\nуйламангки, тургун халки ва ё шариати бизни кисадур. Йук билъакс,\nсизга кераклик одатларингизни сизга колдириб, сиз учун сизнинг зиёли\nвакилларингиз конунлар тузайдурлар. Тог ва шахар халклари учун-да,\nбошка-бош^а конунлар тузалур.\nХатто, Туркистондаги баъзи уезд ва шахарлар учун алохида конунлар\nтузалур. На учунки, хамманинг тирикчилиги бир эмасдур. Яхудий ва\nхристианлар учун-да, бошка конунлар туза олур. Хар бир халкнинг одат\nва мазхабига риоя килинур.\nХулоса: мухториятни миллат мажлиси ар бир халкнинг нафъини\nкузда тутуб, конун чикарар. Агарда сиз, козок биродарлар, тургун\nхалкдан ажралиб, узга мухторият килурмиз десангиз, мундан сиз-да ва\nтургун халк-да зарар курар ва эхтимолки, иккингиз-да мухториятдан\nнасиб булмас, азбаски куч таралур.\nБобокалонларимизнинг машхур насихати бор, у уз угулларига килиб\nэдики, бирлашингиз. Масалан бир даста таёкни бирга богласангиз, кимса\nсиндиролмас. Агарда ажратсангиз, бирин-бирин хар ким синдурар. Мана,\nЧирогларим! Бощка халклар, масалан, серблар, италянлар, арманлар,\nславянлар, поляклар ва бошкалар, хатто, дунёнинг у бир учидаги\nкариндошлари ила бирлашур эканлар, бошка катта ва кувватли\nдавлатларга тобеъ булуб, ютилуб, хатто, тилини йукотган уз\nжинсдошларини ажратиб олиб, бирлашмокга жон ва кучларини сарф этар\nэканлар, биз уз ичимиздаги кaриндошларимиздан айрилсак, уятдур,\nахмокликдур. Турк томурига болта урмокликдур.Онгли козоклар\nуйласинлар, тарихга карасинлар, зиёли козоклар, Оврупонинг ихтилоф\nсолиб, миллатларни ажратмок сиёсатига ва икки юзлигига карасунлар\nэди. Бирлашгон Туркистон халкининг булунмокига узимиз сабаб\nбулмасак эди. Барча ихтилофчилар ва бошкалар-да, албатта, зарар\nкурарлар ва алар ила баробар татарлар-да, биз-да, мундан зарар курурмиз\nва ихтилофимизнинг жазосини тортармиз. У кунларимнза йиглармиз,\nаммо фойда этмас.\nЧирогларим, бирлашайлик! Курасиз, бу кунги руслар-да\nбирлашмокдадурлар. Энди бирлашмок замонидир. Агарда сиз\nайрилсангиз, туркман кариндошлар-да айрилса, Туркистон турклари уч\nерга булиниб кетар ва барчага мухториятдан насиба чикмай колур.\nЕттисувдаги мусулмон кариндошларга хам айтатуррон сузим шулдур.\nОндаги христианларга келгунча, алар билсунларки, Еттисувда куп\nбулсалар-да, бутун теваракларини мусулмонлар айлантириб олгон ва\nаларнинг-да бизнинг мухториятга кушилмоклари, албатта, узлари учун\nлозим булгонидек, Туркистоннинг бошка жойларидаги руслар учун-да\nфойдаликдур. Чунончи, алар кушилса, миллат мажлнсинда рус аъзолари\nкупайур. Бизнинг мухториятимиз жорий булгондан сунгра, Еттисув рус-\nларининг кушулмасликлари асло мумкин эмасдур.\nЕлгуз сиз ила биз эмас, бутун Русия мусулмонларннинг бирлашмоклари\nшаръан ва аклан фарздур.\n”Оллохнинг ипига бирлашингиз ва таркалиб кетмангиз” Тангрининг\nсузидур. Бошка газеталарнинг кучирмакларида ражо улинур.\nСамарканд, ’кХуррият” г., 1918 йил, 26 январ\nНашрга тайёрловчи, тупловчи, ва изохлар муаллифи профессор Бегали Косимов © М. Бехбудий. Танланган асарлар; «Маънавият», 1999\nТошкент июн 2010 йил www.yangidunyo.com\nТуркистон шимолиға охирги вақгларда сарт сўзи эшитилиб, аммо Туркистон жануби ва ғарбида халқ оғзинда йўқдурки, Туркистон шимолиға бу сўзни жорий бўлғони қазоқ, тотор ва руслар сабабидандур. Масалан, Тошканда «сарт арбаси», «сарт чойи», «сарт одати»… дейилган ҳолда Самарқандда «мусулмони ароба», «мусулмон шаҳри», «мусулмон одати» дерлар;\nХайрулла Х. Исматулла (1937-2008)\nНега жадидчиликдан қўрқмоқдалар?!\nОмон бек: – Бу мамлакатда жадидчилик қандай ҳаракат эди?\nБоймирза: -Жадидчилик ҳаракати Туркистон тарихида уйғониш даври, янги замон талабларига биноан янгилик учун интилиш ва миллатни янги усулда тарбиялаб, истиқлолга эришиш ҳаракати ва ғояси эди.\nОмон Бек: – Туркистонда жадидчилик қачон бошланган эди? Ва бу ҳаракат қандай жараённи юзага келуви эди?\nБоймирза: – Жадидчилик ҳаракати Туркистонда 19-аср охирида бошланган. Бу ҳаракат янги миллий-маданий жараённи юзага келуви эди…\nОмон Бек: – Жадидчиликдан кимлар қўрқар, кимлар жадидчиликка қарши курашар эдилар?\nБоймирза: – У вақтларда жадидчиликдан қўрққанлар сони ҳам оз эмас эди. Жадидчиликка қарши Чор Россияси ва баьзи бир туркистонли руҳонийлар курашар эдилар. Бунга қарамай, жадидчилик ҳаракати озгина бир вақт ичидаёқ усули жадид мактаблари ва жадид адабиёти орқали аҳоли орасида ишонч қозона бошлаган эди.\nОмон Бек: – Жадидчилик ривожланиб келаётган бир вақтда, Туркистонда қандай ҳолат пайдо бўлди?\nБоймирза: – Жадидчилик ҳаракати ҳар ерда илдиз отиб келаётган бир вақтда, Туркистон ҳаётида янги бир ҳолат пайдо бўлган, яьни чорлик ўрнига болшевизм кириб келаётган бир давр бошланган эди. 1917 йилдан сўнг бошланган бундай бир вазият қаршисида жадидчилик ҳаракати ҳам янги бир шакл ва мазмун излаш мажбурияти остида қолган эди.\nМиллий йўлнинг келажаги устида ўйлаш\nОмон Бек: – Жадидчилар миллий йўл ҳақида ўйлаганларми?\nБоймирза: – Жадидчилар 1917 йилдаёқ, миллий йўлнинг келажаги устида ўйлаш мажбурияти остида қолган эдилар. Шунинг учун ҳам Қўқон Мухторияти даврида жадидчиларнинг “Шўрои Исломия” жамияти ва рухонийларнинг “Уламолар Жамияти” бирликда туриб ҳаракат этишга қарор берган эдилар.\nОмон Бек: – Жадидчиларнинг “Шўрои Исломия” жамияти ва руҳонийларнинг “Уламолар Жамияти”ни бир нуқтада туриб ҳаракат қилишга нима мажбур қилган эди?\nБоймирза: – Чор Россияси ўрнига Совет Россияси ҳокимиятининг бошланиши, истар-истамас миллий кучларни миллий ҳуррият масаласида бир нуқтада туриб ҳаракат этишга мажбур қила бошлаган эди…\nОмон Бек: – Совет ҳокимиятининг бошланиши жадидчилар олдига қандай вазифа ва ташвишни келтириб қўйди?\nБоймирза: – Туркистонда Совет ҳокимиятининг бошланиши жадидчилик олдига яна янги бир вазифани ва ғамни келтириб қўйди. Жадидчиларнинг олдида энди нима қилмоқ керак деган сўроқ турар эди.\nОмон Бек:-Ҳақиқатан ҳам, шундай вазиятда нима қилмоқ керак эди?\nБоймирза: – Бунинг жавоби эса, баҳсларда қатнашмоқ ва айни вақтда советларнинг ичига кириб, у ердан миллий баҳсни муҳофаза этмоқ эди. Ишда ҳақиқатан ҳам шундай бўлиб чиқди..\nОмон Бек: – Жадидлар Совет идораларига кира олдиларми?\nБоймирза: – Жадидчиларнинг бир қисми совет давлати идораларига кирган эди.\n… На ғоявий ва на маьнавий жиҳатдан бир-бирига яқин бўлмаган жадидчилар билан советлар “бирга ишлашга” қарор бердилар.\nОмон Бек: – Бирга ишлашга қарор берган Советлар ва жадидлар нима истар эдилар?\nБоймирза: – Советлар Туркистонда ерли кучларни истар эдилар. Жадидчилар эса совет давлат идорасини миллий негизда ташкил этиб, буни миллатнинг манфаатига ишлатиш ниятида эдилар.\nОмон Бек: – Советлар жадидларни катта, муҳим вазифаларга ҳам тайинлаганларми?\nБоймирза: – Советлар ҳатто жадидчиликнинг отаси Мунаввар қорига Туркистон Совет Жумҳурияти Маориф Вазирлиги вазифасини беришга мажбур бўлган эдилар. Лекин “қизил маориф вазири” шаклида кўринган Мунаввар қори, бу ўринни миллий маданий ўчоқ марказига айлантириб юбора олган эди.\nЖадидлардан яна кимлар Совет идораларида ишлаган?\nОмон Бек: – Мунаввар қоридан бошқа яна қайси жадид совет идораларида юқори вазифаларда ишлаган?\nБоймирза: – Совет идораларида масьул ўринларни Турар Рисқул(ов), Қайғисиз Отабой. Низомиддин Хўжа(ев), Нусратулла Махсум, Файзулла Хўжа(ев) каби жадидчиларнинг кўзга кўринган арбоблари эгаллаган эдилар.\nОмон Бек: – Жадидлар совет идораларида ким учун, нима учун ишлаганлар?\nБоймирза: – Жадидлар ўз хизматлари даврида советларга эмас, балки миллий йўл учун ҳаракатда бўлганликлари кейинги вақтлардагина маьлум бўлган эди.\nОмон Бек: – Советлар жадидларнинг бундай ҳаракатини билар эдиларми? Боймирза: – Советлар бундай ҳолатни яхши билар, сезар эдилар. Лекин йилларча овоз чиқармасдан турдилар.\nЖадидчиликка қарши кураш\nОмон Бек: – Қачон Москва жадидларга қарши “мафкура майдонида кураш” очди?\nБоймирза: – Москва 1930 йилдан кейин “мафкура майдонида кураш” шиори остида буларга қарши кураш оча бошлади. 1930-1939 йиллар орасида бирин-кетин давлат ва фирқа идораларини жадидчилардан тозалай бошлаган эдилар..\nОмон Бек: – Совет тузумини қабул қилмаган, Совет йўлига кирмаган жадидчиларга нима бўлди?\nБоймирза: – Совет йўлига кирмаган жадидчилар жисмонан ўлдириб юборилди. Совет-Россия ҳокимияти шундай қилиб ўзининг аслида, ғоявий ва сиёсий душмани бўлган жадидчиларга қарши курашда ғалаба қозонган бўлди.\nОмон Бек: – Миллий рухдаги жадидчилик ҳам ўз мақсадларига эриша олмадими?\nБоймирза: – Миллий руҳдаги жадидчилик ўз мақсадига ета олмасдан, ярим йўлда қолиб кетди. Лекин жадидчилик Туркистон учун … миллий ҳиссиётни сақлаб қолмоқ соҳасида катта сабоқ қолдириб кетди.\nНега жадидчиликни ҳимоя қилиш мумкин эмас эди?\nОмон Бек: – Советлар қила олмаган, уддалай олмаган ишлардан биттаси нима?\nБоймирза: – Советлар қила олмаган ишлардан биттаси, улар жадидчилик руҳини тугата олмаганликларидир. Улар йилларча бу руҳга қарши курашдилар…\nОмон Бек: – Ҳозир ҳам жадидчиликдан қўрқадиларми?\nБоймирза: – Ҳозир ҳам жадидчиликдан қўрқмоқдалар.\nОмон Бек: – Нега бундай?\nБоймирза: – Бу сўроқнинг жавобини Ўзбекистон Совет Жумҳурияти Коммунист Фирқасининг биринчи котиби Шароф Рашид(ов) бера олган эди. У 1962 йил 25 январда Ўзбекистон зиёлиларининг 3- қурултойида шундай деган эди:\n“Баьзи кишилар шахсга қарши кураш билан бирга жадидчилик ва унинг ғоясини ҳам ҳимоя қилмоқни истайдилар. Биз бунга хайрихоҳлик кўрсата олмаймиз ва йўл ҳам қўймаймиз.”\nШахсга сиғиниш вақтида баьзи бир жадидчилар ва буларга яқин бўлган ўқитувчилар, ёзувчилар ва журналистлар тазйиқ остида қолдирилган эди. Кейинги вақтларда булар оқланди. Лекин тескаричи ва аксилинқилобчи бўлган жадидчилик оқланмади. Пан- Исломчилик ва Пан-Туркчилик жадидчиликнинг асосий ғояси эди. Совет ҳокимиятига қарши курашган босмачилик ҳаракати мана шу жадидчилар, пан- исломчилар ва пан-туркчилар тарафидан муҳофаза этилган эди. Кимки жадидчиликни ҳимоя этиш ҳаракатида бўлса, у душманни ҳимоя этади.” [Правда Востока, 26. 2. 1962 йил].\nБундай очиқ айтилган сўзлардан нима учун жадидчиликдан қўрқмоқда эканликлари кўриниб турибди. (Боймирза Ҳайит, “Миллий Туркистон” журнали, Н.94, 28-30-бетлар).\nХайрулла Х. Исматулланинг “Ўзбек тили, 3-жилд: Олий курс” китобидан олинди.\nDet här inlägget postades i Uncategorized, Жадидлар. Bokmärk permalänken.


Яна янги айблов: Қатар-2022 сотиб олинган - BBC O'zbek\nЯна янги айблов: Қатар-2022 сотиб олинган\n2022 йилда Футбол бўйича Жаҳон Чемпионати кубоги ўйинларининг пойтахти этиб Қатар танлангани борасида ФИФА яна янги айбловлар билан рўпара келди.\nБританияда нашр қилинадиган Sunday Times рўзномаси миллионлаб махфий ҳужжатларни қўлга киритган.\nБу ҳужжатлар орасида электрон почта мактублари, хатлар ва банк пул ўтказмалари бор, Sunday Times рўзномасига кўра, бу ҳужжатларнинг бари лавозимидан четлатилган қатарлик футбол расмийси Муҳаммад ибн Ҳаммам ўз мамлакатини қўллаб-қувватлашлари учун жами 5 миллион доллар атрофида пулни ФИФА вакилларига тўлаганини исботлайди.\nҚатардаги ташкилий қўмита ва ФИФА вице-президенти лавозимини эгаллаган ибн Ҳаммам 2010 йил декабридаги овоз беришда Қатар ютиб чиқишига ноқонуний ҳаракат қилганлари борасидаги айбловларни доим рад этганлар.\nЯнги ҳужжатларни қўлга киритганидан кейин Sunday Times изоҳ сўраб ибн Ҳаммамнинг ўғли Ҳамад Абдуллога мурожаат қилган, бироқ у отасининг номидан шарҳлашдан бош тортган.\nЁзишмаларда номлари тилга олинган футбол расмийларининг аксари овоз беришда тўғридан-тўғри иштирок этмаганлар.\nЛекин Sunday Times рўзномаси ёзишича, ибн Ҳаммамнинг стратегияси имкони борича кўпчиликнинг Қатар аризасини дастаклашларига эришиш бўлган, бу охир-оқибат овоз бериш ҳуқуқига эга ФИФА ижроия қўмитасидаги тўрт нафар Африка вакилининг қарорига таъсир кўрсатади, деб ҳисобланган.\nSunday Timesга кўра, ибн Ҳаммам ФИФА ижроия қўмитасининг бошқа бир собиқ аъзоси - Океания Футбол федерацияси президенти Рейналд Темарининг 305 минг Евро атрофидаги маҳкамавий харажатларини қоплаган.\n2010 йил декабрида Темари овоз бериш ҳуқуқига эга бўлмаган, чунки бу пайтда у ФИФА қарори билан ижроқўмдан четлатилган бўлган.\nРўзнома ёзишича, ибн Ҳаммамнинг молиявий ёрдами билан Темари ФИФА қарори устидан маҳкамага мурожаат қилган, бу эса Темарининг ижроия қўмитаси аъзолигидан четлатилишини ортга сурган. Натижада унинг ўринбосари Дэвид Чунгнинг Темари ўрнига 2022 йилги сайловда овоз бера олмаган.\nSunday Times ёзишича, агар Дэвид Чунгга овоз бериш имконияти берилганида эди, у Австралия учун овоз берган бўларди.\nОхир-оқибатда Океаниядан ҳеч ким овоз бера олмаган, бу эса овоз бериш натижаларини Қатар фойдасига ҳал қилган.\nБритания рўзномаси ибн Ҳаммамнинг иттифоқчиси деб кўрилган тринидадлик Жек Уорнерга алоқадор янги айбловларни илгари сурган.\nУорнер 2012 йилдаги ФИФА президентлигига сайлов пайти Кариб ҳавзасидаги мамлакатларни пора эвазига ибн Ҳаммамни дастаклашларига ёрдам берган, деган айблов туфайли ФИФАдаги лавозимларидан четлатилган эди.\nБироқ энди Sunday Times ёзишича, ибн Ҳаммам Жек Уорнерга 1,6 миллион доллар берган, шундан 450 минг доллари сайловгача бўлган даврга оид.\nЯнги айбловлар боис 2022 йилдаги Жаҳон чемпионлиги кубоги ўйинлари ўтадиган мамлакат учун қайта сайлов ўтказилиши лозим деб ҳисоблайдиганлар ФИФАга босимни янада оширадилар, деб кўрилмоқда.\n2010 йилдаги сайловда 2018 йилда жаҳон чемпионати ўтадиган мамлакат сифатида Россия танланган.\n2018- ва 2022-йилдаги чемпионатлар пойтахтлари сайловлари адолатсиз ўтган, деган айбловлар ортидан ФИФАда ички текширув узоқ вақтдан буён олиб борилмоқда.\n2 июн куни ФИФАнинг ахлоқ бўйича қўмитаси текширув бўлими раҳбари Майкл Гарсианинг Қатар ташкилий қўмитасининг юқори лавозимли аъзолари билан учрашуви режаланган.\nАммо Sunday Timesда эълон қилинган янги айбловлар сабабли бу учрашув қолдирилиши мумкин.\nМуҳаммад ибн Ҳаммам порахўрлиги учун 2011 йил июлида лавозимидан четлатилган ва унинг на Қатардаги ва на халқаро даражадаги футболда иштирок этиши тақиқланган.\n2012 йили Спорт бўйича Арбитраж маҳкамаси ушбу қарорни бекор қилган.\nФутбол, жаҳон чемпионати: 'Бизга ҳайвонлардек муносабат қилишди'\nФутбол: Жаҳон чемпионати ташкилотчилари ‘даҳшатда’\nЖаҳон чемпионати 2022: 'Қатар меҳнат муҳожирларининг шароитини яхшилаб қўйсин'


1 oy oldin behzod 118\nҚишлоқ. Оддий оилалардан бирининг хонадони. Чорпоя. Кечки овқат маҳали. Тўғридаги уйнинг синиқ дераза табақасида сўрига қаратилган телевизор бор. Ҳамманинг кўзи онгни, маънавиятни, қолаверса, вақтни ўғирлаб, ямламай ютаётган “тилбузар”да…\nТўрда ота — хаёлида минг бир ўй ва рўзғор ташвишини ўйлаб; ёнида она — болаларнинг эртаси, оила кам-кўстини ўйлаб; қуйироқда эса шаҳарда контрактда ўқийдиган “устудент” — ота-онасини ўйлаб… телевизорга термилишган.\n“Ойнаи жаҳон”га чиқиб олиб, сўзларни шевага ботириб паққос тушираётган бошловчининг гапларига ҳеч ким эътибор бергани йўқ. Ҳамма ўз сукунатини “истеъмол қили-иб” ўтирибди…\nТилла завод ишламаган ерда миснинг қадри баланд, бозори чаққон бўлади. Бу металлга талаб ошгани сайин, нарх-навоси ҳам кўтарилади, мис одамлар орасида энг қадрли матоҳга айланади. Тилла қазиб чиқариш бир четда қолиб, барча кончилар ўзини мисга “уради”. Руданинг сохта нусхалари тайёрланади, харидорларга “ҳақиқий” деган тамғада сотилади. Энг қизиғи, авом ҳақиқий ва сохта миснинг фарқига икки дунёда ҳам ета олмайди…\nМен бугун ҳаётга боқиб айнан шундай аҳволни кўраман. Адабиётга қаранг: шоирни шоир, ёзувчини ёзувчидан бошқа айтарли ҳеч ким ўқимайди. Талабалар мажбурлигидан онда-сонда энг зўр ё нозўр китобларни “чўқиламаса”, оддий аҳоли орасида мутолаа кўрсаткичи анча паст. Балки фикринг хато, мана, фалон йилги рейтингларни кўр, бизда мутолаа фоизи баланд, деб олдимга бир дунё статистикани ташлашингиз мумкин. Кечирасизу, биз ҳозир ҳақиқий “аҳволимиз” ҳақида гаплашяпмиз. Узоққа борманг, атрофингизга, агар бўлса китоб жавонингизга, ота-онангизга бир назар солинг. Уларнинг рўзғор тебратишдан, пул топишдан муҳимроқ бошқа ғами йўқ. Моддият — ҳамма нарсадан устун!\nЎтган асрнинг 70-80 йиллар адабиётида етишиб чиққан шоир-ёзувчиларнинг ғояси, мақсад-муддаоси истиқлолга эришиш эди. Фақат шу йўлда бирлашиб, қадам босишган улар. Асосийси, бемақсад ёзмаган: “Шунчаки ёзмоқлик — шоирга ўлим!” (Ҳалима Худойбердиева). Бугун кўп журналист-ёзувчиларнинг ишхонада соат 9:00 дан 18:00 гача ўтириб, ясама сўзларга сержило либос кийдириб, қилган таҳриру ёзув-чизувларидан кўра қурилишдаги мардикорнинг Ватанга фойдаси кўпроқ тегаяпти, назаримда. Тўғри-да, бир уйни пойдеворидан бошлаб қуриб, эгасига топширса, ҳам мўмайгина даромад олади, ҳам бир оила уйли бўлиб, устани дуо қилиб яшайди…\nХўш, айтинг ва барака топинг, нега бугун журналистиканинг аҳволи шунчалик ғариб? Сабаб битта: бизда унга эътибор сусайган, холос…\nМатбуот мавзусининг сийқаси чиқди. Бу ҳақда қишлоғимиздаги Чори ака билан пистачи Сотти холанинг гапирмагани қолди. Натижа эса…\nТелевидениени олинг. Айниқса, хусусий телеканалларнинг аҳволига боқинг. Дилинг оғриб-оғриб, охири шунга “ўрганиб” қолгандай.\nАгар дунёдаги жами урф-одатлар бозорга олиб чиқиб сотилса, ҳар бир миллат вакили айланиб-айланиб, барибир, ўзининг менталитетига мос қадриятларни сотиб олади. Чунки айнан улар орқали эсини таниган, ўзлигини англаган. Бугун телеканалларимиз дунёда энг рейтинги баланд кўрсатувларнинг ўзбекча вариантини суратга олаётгани, эфирга узатаётгани бор гап. Масалан, “Угадай мелодию” — “Наво шоу”, “Вечерний Ургант” — “МТВ шоу”, “Взгляд снизу” — “Бола тилидан”, “Прости меня” — “Мени кечир” ва ҳоказо. Орамизда айримлар буни ўғирлик сифатида баҳолаяпти. Майли, лекин фақат кўнгилочар, бачкана лойиҳаларни эмас, маъноли, савияси баланд кўрсатувларни ҳам “ўғирлаш”ганда эди. Оддийгина “Голос”, “Голос дети”, “Voice”нинг бутун дунёда юзлаб вариантлари эфирга узатилади: “O ses Türkiye”, “Голос країни”, “The Voice of Holland”, “La Voix”… Бизда ҳам шунга ўхшаш кенг аудиторияли, савияли, даражаси юқори кўрсатувлар олиб бўлмайдими, десам “Менинг юртим” телеканали Бош муҳаррири Дилшод Маматурдиев шундай дейди:\n— Оммавий ахборот воситалари халққа яқин бўлиши керак. Лекин масаланинг яна бир томони бор, бу молиявий муносабатларга бориб тақалади. Давлат телеканалларининг фаолияти давлат бюджетидан молиялаштирилади. Сиз назарда тутган позициядан туриб туркум кўрсатувлар қилиш ва бу орқали халққа янада яқин бўлиш мумкин.\nНима учун нодавлат телеканалларида бу каби лойиҳалар кам, биласизми? Чунки ҳар қайси нодавлат телеканал ўзининг ички имкониятлари, кадрлар салоҳияти ва молиявий ҳолатидан келиб чиқиб, бу каби лойиҳаларни тайёрлашга киришади. Техника ва ижодий гуруҳ харажатлари айнан ўз ҳисобидан қопланади. Бу каби ижтимоий лойиҳаларга эса ҳомийлар жалб қилинмайди. Чунки ҳомийларни фақат кўнгилочар телелойиҳалар қизиқтиради.\nБуни тўғри тушуниш керак, чунки бозор иқтисодиётида яшаяпмиз. Хусусий телеканаллар имконияти кенг, формати ўзгача бўлса-да, кўп ҳолларда бачкана кўрсатувлар, бўлар-бўлмас лотерея шоулари билан аҳолининг вақтини ўғирлаяпти, деган фикрдагилар ҳам бор орамизда. Мен бунга қўшилмайман. Чунки ҳар қайси телеканал фаолият юритиш бўйича лицензия олишда ўз форматини кўрсатиб ўтади. Унда кўрсатувлар йўналиши, мазмуни, аудиторияси каби барча элементлар ҳисобга олинади. Бу тасдиқланган формат.\nМенимча, нодавлат телеканалларга бериладиган имтиёзлар, ажратиладиган Грант маблағлари ёки субсидиялар борасида янги ислоҳотлар керак. Натижада нодавлат телеканалларда ижтимоий соҳа янада жадаллашиб, ривожланиши мумкин.\nМен бугунги томошабинга ачинаман. Сабаби, шундай кўрсатувлар борки, у сизга ўйлаш учун имкон қолдирмаяпти. Натижада одамлар учун оддий ўй суриш, фикрлаш машаққатли меҳнатга айланиб қоляпти. Истеъмол қилаётган вақтимиз, ҳавога совураётган сўзларимизнинг озгина бўлса-да маънавий юки бор-йўқлигига эътибор берилмаяпти. Доим “силлиқ” қиёфалар, енгил-елпи фикрлар, бачкана кўрсатувлардан кейин маънавият ҳақида гапиришга йўл бўлсин…\nИжтимоий тармоқларда “ZO‘R tv” телеканали муҳаррири Феруза Юсупованинг бир фикрига кўзим тушди: “Биз ҳам миллий сериалларни эфирга бериш тарафдоримиз. Лекин ҳозирча талабга жавоб берадиган миллий сериал таклиф қилинмади. Шу сабаб хорижий давлатлар томонидан ишланган киноларга мурожаат қилаверамиз”. Хўш, қачонгача камимизни хорижнинг кесилган, қирқилган чала-ярим сериаллари билан тўлдириб яшаймиз? Ахир бизда кино санъати ривожланган, актёрларимиз ҳам салоҳиятли бўлса, қачонгача тилла заводимиз туриб, ғишт заводининг жавлон уриб ишлашига, киномизда “Келин хиёнати”, “Бир уйда икки хотин”, “Оиласини бузган фоҳиша”, “Ўйнашининг сири фош бўлди”… каби сариқ чақага арзимас “кино”лар пайдо бўлишига индамай қараб тураверамиз? Саволлар кўп, жавоб эса…\nХўш бу борада томошабин нима дейди?\n— Телеканалларимиз ўртасида соғлом рақобат йўқ. Бошловчиларни танлашда ҳам талабчанлик етишмайди. Энг муҳими, маблағ кам сарфланади ва арзоннинг шўрваси татимайди, деганларидек аудитория йиға олишмайди. Майли, четдан кўчирсин, лекин зўр қилиб, ўғирлик қилмасдан, ўша кўрсатувларнинг “эгалари” билан ҳамкорликда лойиҳалар яратишсин. Шунда ҳақиқий шоу дастурлар пайдо бўларди. Кўнглим ўзбек кўрсатувини тусаса, “Заковат”ни кўраман, холос.\nНима бўлганда ҳам, телевидениега ҳар куни миллионлаб аҳоли тикилиб ўтиради. Бошловчилар айтган ҳар бир сўзини таҳлил қилади. Ҳозир давлат телеканаллари билан хусусий телеканаллар ўртасида фарқ ер билан осмонча. Қўлида микрофон кўтариб юрган “телеюлдуз”ларнинг ҳаммасини ўз соҳасининг етук мутахассиси, дейиш қийин. Бир-биридан бемаъни “Войдод караоке”, “Алдама мени”, “Ҳелло Африка” кўрсатувларининг йўқ савияси ҳақида гапиришнинг ўзи кулгили. Фарзандларимиз телеэкран орқали узатилаётган таржимаси ниҳоятда қашшоқ турк, корейс кино, сериал ва ҳар хил савиясиз “шоулар тили”да сўзлашаётгани сизни ташвишга солмайдими?\n“Mahalla” телеканали журналисти:\n— Томошабин аудиторияси турли қатламга бўлинади. Баъзи одамлар кўнгилочар кўрсатувлар мухлиси, баъзиларга ҳаётий тақдир қиссалари қизиқ. Баъзилар эса машҳурлар ҳаётидаги миш-мишларга қизиқади. Бугун томошабинлар орасида шов-шувга ўч, енгил-елпи шоуларга муккасидан кетган бир қатлам шаклланди. Уларга ур-йиқит, бачкана ҳазилларга асосланган дастурлар керак.\nМедиаоламда давлат ва хусусий сектор фаолияти ҳамиша фарқли бўлган. Давлат секторига қарашли телеканаллар давлат сиёсатини, позициясини ёритади. Сабаби, у давлат бюджетидан молиялаштирилади. Хусусий сектор эса, асосан, реклама ҳисобига “кун кўради”. Яъни, хусусий телеканаллар ўзини ўзи “боқади”. Жаҳон журналистикасига назар солсангиз ҳам, ҳеч қачон давлат телеканалларининг аудиторияси хусусий телеканалларникидан кенг бўлолмайди.\nДавлат телеканалида фаолият юритаётган ижодкор сифатида айта оламанки, бу жараённи табиий ва тўғри қабул қилиш лозим. Хусусий телеканалларда фаолият кўрсатаётган ижодкорларнинг аксарияти аввал давлат телеканалларида меҳнат қилиб, тажриба тўплаган кадрлар эканини ҳам унутмайлик. Тўғри, хусусий телеканалларнинг томошабини кўп экани давлат телеканалларини ҳам рақобатга ундади. Бизда эскича қолиплардан воз кечиб, оддий, халқона тилга ўтиш талаби пайдо бўлди. Бугун одамлар узундан-узоқ ваъзлардан кўра, оддий турмуш тарзини, ўз тақдирини оинаи жаҳонда кўришни истайди. Давлат телеканаллари ҳам буни яхши тушуниб турибди. Ваҳоланки, бизнинг ҳам ўз аудитория-ю мухлисларимиз бор.\nТан олиш керак, хусусий телеканалларнинг жуда кўп лойиҳалари муваффақиятли давом этмоқда. Аммо барча теледастурларни ҳам савияли, деб айтолмаймиз. Баъзи кўрсатувларда маблағ топиш, шов-шув кўтариш мақсади биринчи ўринга чиқиб, профессионаллик йўқолиб қолгандек.\nҚишлоқда ярим тун. Ота ёнбошлаб ухлаяпти. Она эса идишларни ювиб-йиғиштириб, ухлаш учун жой солишга тутунган. Сўри четидаги ола мушук дастурхондан тўкилиб қолган нон бўлагини олиш илинжида. “Устудент” эса тезроқ ўқишни битириб, ота-онасини контрактдан халос қилишни орзу қилади. У уйда илм ҳақида гапиришга ийманади, чунки эшитадиган одам йўқ. Тилла завод ишламаган ерда темирнинг қадри баланд, бозори чаққон бўлади-да! Телевизорда лоторея шоуларида иштирок этиб, ғолиб бўлишни, бойиб кетишни ўйлай-ўйлай уйқуга кетади. Эртага каллаи саҳарлаб дадаси билан далага чиқиши керак…\nPrevious Шап-шап деявермай…\nNext Ўзбек ўзи бекдай бўлса-да!


Туркияда ҳибсга олинган россиялик журналистлар озод қилинди\n08 декабр 2021, Тошкент вақти: 18:09\nТуркия президенти ҳузуридаги коммуникация бошқармаси Россиянинг НТВ телеканали журналистлари ҳибсдан озод этилганини тасдиқлади. “Биз хорижий оммавий ахборот воситалари томонидан қонунларимизга риоя қилиниши муҳимлигини яна бир бор эслатамиз”, деган бошқарма мулозимлари.\nТурк матбуотининг хабар қилишича, Россия томони масалани ҳал қилиш бўйича Туркия расмийлари билан ҳамкорлик қилган.\nАввалроқ “Интерфакс” агентлиги 3 декабрь куни Туркияда қўлга олинган журналист Алексей Петрушко ва оператор Иван Малишкин Россияга депортация қилиниши ҳақида хабар қилганди. Агентликнинг НТВ матбуот хизматидан олинган маълумотга таянган ҳолда ёзишича, телеканал ходимлари Туркиядаги дрон ишлаб чиқарадиган завод яқинида тасвирга олиш ишларини амалга оширмоқчи бўлиб турганларида тутиб кетилганлар.


33761 Ўқиш режими + -\nРасулуллоҳ соллаллоҳу алайҳи васалламнинг ҳадисларидан бирида шундай дейилади:\n“Ҳасад (ҳавас) икки нарсада бўлади: биринчиси – Аллоҳ таоло бир кишига мол-дунё бериб, унга эгалик қилиш ҳуқуқини ҳам беради ва у киши бу мол-дунёни ҳақ йўлларга сарфлайди; иккинчиси – бир кишигаки Аллоҳ таоло илму ҳикмат беради, у бу билимнинг ҳаққини адо қилади, уни одамларга ўргатади”.\nБугунги кунимизда, менинг назаримда, бу сўзлар ҳар доимгидан-да долзарб. Чунки, фикримча, опа-сингилларимиз ҳаётда ҳасад туйғуси билан энг кўп тўқнашадилар.\nҲозир кишининг ҳасадгўйлиги ҳеч кимни ҳайрон қолдирмайди, у жамиятимиз учун қайсидир маънода одатий ҳолга айланиб ҳам қолди. Бироқ бу ёмон хислатнинг келиб чиқиш илдизига қарасак, уни илк инсон – Одам алайҳиссалом яратилган пайтдан бери борлигини кўрамиз. Маълумки, Иблиснинг Аллоҳ таолога осий бўлишига айнан ҳасад сабабчи бўлган. Натижада бу иллат туфайли у жаннатдан қувилди ва абадий лаънатга учради.\nЕр юзидаги илк қотиллик ҳам ҳасад туфайли содир бўлди. Анбиёлар тарихи борасидаги ривоятлардан биламизки, Одам алайҳиссаломнинг Қобил исмли ўғли укаси Ҳобилни ёқтирмаган. Сабаби Аллоҳ таоло Ҳобилнинг қурбонлигини қабул қилиб, Қобилникини қабул қилмаган. Натижада ҳасад Қобилнинг қотиллик қилишига сабаб бўлди.\nШунинг учун ҳам Расулуллоҳ соллаллоҳу алайҳи васаллам салбий оқибатларини билиб, бизни бу қалб хасталигидан огоҳ этганлар.\nҲасад нимаси билан хавфли? Нима учун ундан эҳтиёт бўлиш лозим? Ҳозир шуни билиб олишга ҳаракат қиламиз.\nҲасад солиҳ амалларни бекор қилади\n«Ҳасаддан сақланинглар! Чунки олов ўтинни ёндириб тугатгани каби ҳасад ҳасанот (яхши амаллар)ни еб тугатади».\nҚаранг, ҳасад инсоннинг яхши амалларини ҳам ювиб юборар экан. Банда бор имкониятларини ишга солиб, бошқа кишига ёрдам берса-ю, ортидан у ҳақида бирор ёмон сўз айтиб қўйса, қилган яхши амалига оладиган ажрдан бутунлай маҳрум бўлади.\nБундай вазиятни қариндошлар орасида кўп кузатиш мумкин. Кимгадир ёрдам қўлини чўзаркан, инсон ўзини унинг ишларини муҳокама қилишга, унинг айбини гапиришга ҳақдор ҳисоблаб қолади. Бу эса динимизнинг таълимотларига зиддир, бундай одат иймонимиз сустлигидан дарак беради.\nШунингдек, ҳасадгўй инсонларнинг дуолари қабул қилинмаслиги ҳам мумкин экан. Машҳур «Минҳожул-обидийн» китобида катта олим Хотам Асомнинг қуйидаги сўзлари келтирилади:\n«Инсонларга яхшилик тиламайдиган киши тақводор бўлмайди. Инсонларга таъна қиладиган киши солиҳ бўлмайди. Кишиларнинг орқасидан ғийбат қиладиган киши ишончли бўлмайди. Ҳасадгўй кишига ёрдам берилмайди».\nСалафлардан Абу Лайс Самарқандий айтади: «Уч кишининг дуоси қабул бўлмайди: ҳаром ризқ истеъмол қилувчи, кўп ғийбат қилувчи, қалбида мусулмонларга адовати ва ҳасади бўлган кишилар».\nШундай кичик кўринган нуқсон бизни шунча нарсадан маҳрум қилар экан. Охиратни қўйинг, бу дунёнинг ўзида ҳам ҳасадгўй инсон бахтиёр бўла олмайди.\nҲасад хотиржам яшашга қўймайди\nҲасад инсон қалбида кучли безовталик келтириб чиқаради ва кишини тушкунлик сари олиб боради. Ҳар кимга ҳасад қилиш мумкин: ишдаги ҳамкасбга, Аллоҳ сиздан кўра кўпроқ ҳусн берган дугоналарга, уйи сизникидан чиройлироқ қўшнига ва ҳоказо. Атрофимизда биздан кўра нимасидир билан афзал бўлган инсонлар кўп. Бугунги ахборот даврида эса бу янада яққолроқ намоён бўлади. Ижтимоий тармоқлар бахтли ва фаровон ҳаётни акс эттирган суратлар билан тўлган. Яъни, бугунги кунда ҳасад қилиш осон.\nИмом Абу Лайс Самарқандий айтади: “Ҳасаддан зарарлироқ нарса йўқ. Ҳасад кишига бешта азоб олиб келади. Бу бешта азоб ҳасад қилинган кишига етмай, ҳасад қилувчи кишига етади:\nМусибат етади, унга ажр келмайди.\nЁмонликни олиб келади. У билан мақтанилмайди.\nҲасад инсонни гуноҳга олиб боради\nҲасад кўпинча катта гуноҳлар ва оғир қилмишларга сабаб бўлади. Буни инсоният тарихидан ҳам кўришимиз мумкин. Қанчалаб қотилликлар, хиёнатлар, ҳатто давлат миқёсидаги хатолар айнан ҳасад туфайли содир бўлган.\nБугун инсонларнинг ҳатто гуноҳ одатлар учун қарз олаётгани ҳасад бўлмай, нима?! «Бошқалардан кам бўлмаслик» учун ҳамма нарсага тайёр бўлиш-чи?! Бу ҳақиқий мусибатдир. Ўзгаларнинг юриш-туришига мафтун бўлиб, кимлар биландир тенг бўлишга уринган пайтимизда уни ўзимиз пайдо қиламиз. Бу йўлда шариат доирасидан чиқиб кетишимиз бизни заррача ташвишлантирмайди.\nИслом инсонни сабр қилишга, Аллоҳ таоло унга ажратган улушига қаноат этишга ўргатади. Зеро, У бизга нима яхши, нима ёмонлигини яхшироқ билувчидир. Шунинг учун ҳам атрофдагиларга ўз қудратимизни намоён этиш учун кимларгадир тақлид қилишимиз кулгили.\nҲасаддан қандай ҳимояланамиз?\nАгар ўзингизда хаёлан кимдир бирон нимадан маҳрум бўлиши ёки кимдир ниманидир уддалай олмаслиги истаги пайдо бўлганини сезсангиз, дарҳол тавба қилинг.\nСўнгра ўйлаб кўринг: “Унинг маҳрум бўлиши менга нима беради?” Тўппа-тўғри, ҳеч нарса! Бизнинг асосий хатомиз шундаки, Аллоҳнинг иродасига бўйсуниш, Унинг қазосини қабул қилиш бизда қийинчилик туғдиради. Зотан, инсоннинг бу ҳаётдаги улуши ва тақдири у туғилмасиданоқ битиб қўйилган. Аллоҳ таоло бизга нимани ато қилишни-ю, нимадан маҳрум этишни яхшироқ билади. Мана шу ҳақиқатни англаб олиш бизни қалб азиятлари ва салбий ўйлардан қутқаради. Шундай экан, биз бор кучимиз билан қалбимизда атрофимиздагиларга хайрихоҳ бўлиш, яхшиликни исташ ҳиссини сақлаб қолишга уринишимиз, имкон қадар ҳаётимиздаги ҳар бир инсонни душман эмас, дўстга айлантиришга ҳаракат қилишимиз даркор.\nАллоҳ Расулуллоҳ соллаллоҳу алайҳи васалламга эргашиш йўлида иймонимизни мустаҳкам қилсин.\nАльфия Синай мақоласи асосида тайёрланди.\n10:53 / 13.12.2016 1998\n03:42 / 10.11.2016 2189\n04:28 / 09.11.2016 1444


Гватемала мустабиди 80 йилга қамалди\n03 декабр 2020, Тошкент вақти: 13:24\nГватемаладаги геноцид қурбонларининг жасадлари шу кунларда ҳам излаб топилмоқда.\nГватемала суди мамлакатнинг собиқ мустабиди Эфрайн Гиос Монтни геноцидда айбдор деб топди ва 80 йиллик қамоқ жазосига ҳукм қилди.\n86 ёшли Риос Монт мазкур ҳукм устидан юқори суд инстанциясига шикоят киритиш ҳуқуқига эга.\nГватемала собиқ раҳбарига қўйилган айблов 1960-1996 йиллар давомида бу мамлакатда бўлиб ўтган фуқаролар уриши билан боғлиқ. Риос Монт 1982 йилда ҳокимиятни босиб олган ва 1983 йилгача Гватемалага раҳбарлик қилган. У ҳукуматни бошқарган бир йиллик давр Гватемалада 36 йил давом этган фуқаролар уриши пайтидаги энг қонли ва даҳшатли кунлар қаторида тарихда қолган.\nРиос Монтга содиқ қуролли кучлар маҳаллий аҳолини жинсий зўрлаш, қийноқларга солиш ва тириклайин ёқиш каби кампанияларни ўтказган.\nГватемаладиги уруш даврида 200 мингдан ортиқ одам ҳалок бўлган.


Ютуқларимга устозим ва ота-онам сабаб — OLMALIQ HAYOTI\nЮтуқларимга устозим ва ота-онам сабаб\n14 января, 2022 17 января, 2022\nШаҳримизда тадбиркорлар йил сайин ортиб бормоқда. Лекин уларнинг ҳаммаси ҳам зиёли тадбиркор мақомини ола олмайди. Чунки бу мақомга эришиш учун зиё улашишда натижадорликка эга бўлиш лозим. Ҳозирда тилларга тушган ва вилоятимизнинг турли туман-шаҳарларидан айнан шу мактаб ва ўқув марказида ўқиш истаги билан келаётган минглаб ёшларни учратиш мумкин. Гап қайси ўқув маркази ва мактаб ҳақида кетаётганини англаган бўлсангиз керак. Азизбек Ибрагимов бошчилик қилаётган ва вилоятда ягона бўлган мактаб ва ўқув марказидир. Азизбек Ибрагимов яқинда Туркия сафарида бўлиб, бир олам таассуротлар билан қайтди.\nТуркия сафаридан мақсад шунчаки саёҳатми ёки …?\nТуркия сафарига иккинчи марта боришим. Лекин ҳар сафар борганимда бир олам таассурот билан қайтаман. Бу сафаргиси ҳам саёҳат, ҳам тижорат бўлди. Саёҳатим асосан Туркиянинг барча тарихий жойлари бўлиб, Истанбулнинг бирорта тарихий маскани эътиборимдан четда қолмади. Тарихчи бўлганим боис Усмонийлар даврида қурилган барча бинолар, саройлар, султонларнинг қабрлари, Султон Сулаймон ва султон Фотиҳ Меҳмет даври ёдгорликларини бошқача қизиқиш билан томоша қилдим. Мусулмон мамлакати бўлса-да, Европа давлатларининг жуда кўп фуқаролари турист сифатида Истанбулнинг тарихий жойларини томоша қилгани келишмоқда.\nЭътиборингизни тортган асосий жиҳатлар?\nУларда ҳурмат жуда юқори. Айниқса, орган ходимлари ҳар бир фуқарога чиройли муомала билан ўз хатоларини тушунтириб беради. Ниқоб режими бўлгани боис “кечирасиз, ниқобингизни тақиб олинг, раҳмат” каби сўзларни кўп ишлатишади. Шаҳарга келган меҳмонлар бундай муомаладан сўнг уялганларидан ҳам ниқобни тақиб олишади. Яна бир эътиборимни тортган нарса юқорида айтганимдек, жуда кўп тарихий жойлар сақланган.\nЮнонлар қурган (Византия империяси даврида) Аясофия (тахминан 160-170 минг кишилик) 1453 йилдан 1922 йилгача масжид вазифасини ўтаган бўлиб, Усмонийлар томонидан Истанбул фатҳ этилганда, юнон роҳибларидан сотиб олиб, мусулмонларга совға қилинган. Кейинчалик Отатурк даврида давлат Европа таъсири остида ушбу масжид музей бўлган. Пандемия даврида ушбу музей қайта масжидга айлантирилди. Ҳозирда Аясофия масжиди иккига бўлинган, ярмида аёллар, ярмида эркаклар намоз ўқишаркан. Яна бир қизиқ жиҳати, масжидларда мушуклар жуда кўп, ўтирсангиз ёнингизга келиб ётиб олади. Одамлар мушукларни силаб ўтиришади.\nГалата минорасига бордик. Туб аҳоли учун ушбу минорага кириш бепул, туристлар учун эса тўлов мавжуд.\nМасжидга жума намозига чиққанимда, у ердаги орган ходимлари формада бўлса-да, навбатма-навбат кириб намоз ўқиб чиқишгани тўғриси, ҳайратлантирди. Туризм салоҳияти юқори бўлгани боисми, шаҳар жуда тоза. Энг чекка жойларида ҳам бирорта ифлосланган жойни кўрмайсиз.\nЎқитувчилар ўқувчиларини тарихий жойларга олиб чиқиб, саёҳат давомида ўқувчиларга тарихни севишга, ўз тарихи билан фахрланишга ўргатишяпти. Илм олиш учун шароитлари аъло даражада. Илм эгаллаш ҳам шунга яраша.\nТуризм шаҳар бўлгани боис милиция ходимлари ҳам инглиз тилини билади.\n— Хусусий мактаблари ҳақида…\n— Султон Аҳмед масжидининг орқа тарафида жойлашган битта хусусий мактабни ўргандим. У ерда ўқиш 5600 лира (4 млн. 300 минг атрофида). Биздаги хусусий мактабларга нисбатан анча қиммат. Лекин таълим сифати жуда юқори.\n— Хусусий мактабларда фақат бойлар ўқийди, бу тушунча қанчалик тўғри?\n— Ҳаракат қилганлар ўқийди. Келажагини илмда кўра олганлар, илмни қадрлаганлар ўқийди.\n-Туристларга нисбатан туб аҳолининг муносабати…\n— Муомала ажойиб. Чунки уларнинг асосий даромади туризмдан эканлигини ва туристлар орқали яшаётганини билишади. Трамвай ва автобусларида ҳам мониторлар бўлиб, жойлар, бекатлар кўрсатилиб турилади. Асосан тўлов карталаридан фойдаланилади.\n— Китоб дўконлари ҳақида фикрларингиз…\n— Асосан тарихий китоблар сотиларкан. Ўзим учун турк тилида ёзилган усмонийлар тарихи битилган 6 томли китобни сотиб олдим ва менга харид учун яна битта китоб совға қилишди. Китоблар нархи арзон.\n— Денгиз сафаридаги асосий гўзаллик…\n— Кемада саёҳат қилган вақтимизда бир нарсани билдим, агар қайси кемада одамлар спиртли ичимлик ичиб сувга тушиб кетса, ўша денгизчилик фирмаси ёпиларкан. Шунинг учун улар бу борада жуда эътиборли. Денгиз саёҳати арзон. Қушлар жуда кўп, одамлардан қўрқмайди.\nДенгиз атрофи тошлар билан ўралган. Денгиз келиб тошларга урилганда, балиқлар тош ораларида қолиб кетади. Мушуклар ўша балиқларни олиб ейишади. Балиқ еганлари боис мушуклар семириб кетган.\nТоза ҳаво. Денгиз одамнинг барча ғуборини йўқ қилиб юборади. Ишловчилар ҳам асосан денгиз йўли орқали ишга қатнайди. Чунки арзонга тушаркан.\n“Қора денгиз”га борганимда нега денгиз кўк ранг-ку, лекин қора дейишаркан деган савол туғиларди. Билсам, бу денгиз эрталаб соат олтидан кеч 16:00 га қадар чиройли бўлиб оқади, чиройли тўлқинланади. Соат 16:00дан кейин денгиз қора тусга кириб, тўлқинлари ҳам ваҳимали бўлади. Ўша вақтда денгизга тушиб кетган одамни қутқариш жуда қийин кечаркан.\nБугунги ютуқларингиз замирида нима кўпроқ рол ўйнайди, билимингизми ё ҳаётий тажриба?\nОнам ҳамшира, дадам новвой бўлганлар. 4-синфда ўқиб юрган вақтларимда тутилиб (дудуқланиб) гапирар эдим. Онам шифокор қабулига олиб борганларида, кўпроқ китоб ўқиса яхши бўлиб кетади деган. Шунда Таиланд адабиётининг 150 дан ортиқ китобларини ўқиганман. Ўша вақтда тутилиб гапиришим қолиб кетган.\n7-синфда ўқиб юрганимда, репетиторга борганман, қарасам, улар яхшигина пул санаяпти. Ўша вақтда кўнглимдан репетитор бўламан деган фикр ўтган. Ўқув марказида репетитор менга бепул дарс ўтган, мен ҳам ўз навбатида ўқувчилар билан тинимсиз ишлар эдим. Ўша вақтда устозим Гулнора опа Яхшиева (Яратган раҳматига олсин) “болам, ўқишга кира олмасангиз, биринчи менга айтинг, биринчи мен табриклашга мушарраф бўлай” дея пичинг билан гапирардилар. Бу гапдан кейин ҳамма бошини кўтармай китоб ўқир эди. Соат эрта тонг 5:00дан кейин дарсга қўймас эдилар. Ўзига тўқ устоз, бироқ ўзлигини йўқотиб қўймаган. Аравада бўлса-да, дарсига ва билимга фидойи инсон эдилар.\n2007 йил Шарқшунослик университетига ўқишга кирганман. Ўша вақтда университет проректори Жумали ака Шабанов устозим ўқиш учун биринчи тўлов контрактимни тўлаб берганида, жуда хурсанд бўлганман. У киши доим ўқишимизни назорат қилиб борар эдилар.\nХуллас, бугунги муваффақиятларимда оилам ва устозларимнинг беқиёс ҳиссалари бор.\n— Тижорий мақсад нима эди?\n— Бугунги кунда давлатимиз томонидан 2025 йилгача тадбиркорлар учун божхона солиқларида имтиёзлар берилган. Шунинг учун Олмалиқда янги қурилаётган 7 қаватли хусусий мактаб биноси учун стул харид қилгани бордим. Божхона тўловларида енгиллик ҳамда у ерда стуллар ярим нархда бўлгани учун Туркиядаги бир фирма билан келишув имзоладик.\n— Ширинликлари ва мевалари ёқди. Қулупнайларини челаклаб ағдарсангиз ҳам эзилмайди. Таъми эса мазали. Лекин энг ёққани турк паҳлаваси бўлди.\nКОРЕЯ ДАВЛАТИДА ЎҚИШ НИЯТИМ БОР…\nЙИРТҚИЧЛАР БИЛАН ТИЛЛАШАОЛГАН ОТАБЕК\nЁШ АССИСТЕНТНИНГ ИШЛАБ ЧИҚАРАЁТГАН МАҲСУЛОТИ ШАҲРИМИЗ УЧУН ҚАНЧАЛИК ФОЙДАЛИ?￼


Китоб жавоними ёки ёғоч қўриқчими? - zarnews.uz\nКитоб жавоними ёки ёғоч қўриқчими?\nСамарқанд шаҳридаги Кўксарой майдонидан ўтаётиб хунук манзаранинг гувоҳи бўлдим: хиёбонда ўрнатилган китоб жавони гўё бошини эгиб, мунғайибгина турибди.\nМиллий гвардиянинг Самарқанд вилоят бошқармаси ҳарбий хизматчилари Президентимиз томонидан илгари сурилган 5 ташаббуснинг 4-йўналиши ижросини таъминлаш, ёшларнинг китобга бўлган қизиқишини ошириш мақсадида 2019 йил 26 июнь куни Самарқанд шаҳридаги Кўксарой майдони ҳамда Алишер Навоий номидаги маданият ва истироҳат боғи ҳудудига китоб жавонлари ўрнатганди. Ўшанда китоб жавонларига турли бадиий китоблар қўйилди. Бу ерга ташриф буюрувчилар китобларни олиб ўқиб, яна жойига қўйиб кетиши керак бўлган.\n2019 йил 30 июнь куни Zarnews.uz телеграм каналида КУН ФОТОСИ рукнида “Мана бир неча кун ўтган бўлса-да, Самарқанд шаҳридаги Кўксарой хиёбонига ўрнатилган жавон ҳали ҳам бўм-бўш. Мазкур китоб жавони нима мақсадда қўйилган?” деб луқма берилганди.\nБунга Миллий гвардия вилоят бошқармаси бунга жавобан қуйидагиларни маълум қилганди:\n"Ҳамшаҳарларимиз томонидан жавондаги китоблар олиб кетилган, лекин қайтарилмаган. Кўксарой майдонидаги жавонга икки марта, Алишер Навоий номидаги маданият ва истироҳат боғи ҳудудидаги жавонга эса уч марта 200 га яқин китоб қўйилган. Китобларни ўғирлатмаслик мақсадида келгусида мазкур жавонларга тўлиқ видеокузатув ускуналарини ўрнатиш режалаштирилган".\nКитоблар йўқолишига кўникдик, аммо бўм-бўш китоб жавонининг кимга оғирлиги тушдики, уни яроқсиз аҳволга келтириб қўйди? Бугун аҳоли ва шаҳримиз меҳмонлари билан гавжум бўладиган хиёбондаги китоб жавони токзорларга ўрнатиладиган ёғоч қўриқчини эслатади. Лекин ёғоч қўриқчичалик нафи йўқ. Аксинча, хиёбон ҳуснини бузиб турибди.\nКитобларни жойига қайтармайдиган фуқароларнинг қалбида инсоф туйғуси, китобхонлик маданияти шаклланмагунча, ҳеч бўлмаса видеокузатув камералари ўрнатилмагунча хиёбонга китоб жавони қўйилмаса мақсадга мувофиқ бўлмасмикан?\nТеглар: китоб жавони\nПаст Дарғом талаба ЙТҲ ЙҲХБ божхона ёнғин сайлов давлат хизматлари Сенат Москва байроқ юк машинаси


Шимолий Корея атом қуроли ишлаб чиқаришни қайта тиклади\nПхеньяндан 100 километр узоқликдаги Йонгбонгдаги ядровий мажмуанинг сунъий йўлдошдан олинган сурати.\nШимолий Корея тўла жангавор ҳолатда бўлиб, исталган пайт АҚШга ҳарбий жавоб беришга тайёр турибди. Бу ҳақда Шимолий Корея Атом энергияси институти директори сўзларига таяниб, корейс матбуоти хабар қилди.\nТАСС агентлиги ҳам ўз манбаларига таянган ҳолда мамлакат шимоли-ғарбидаги Йонгбонгда жойлашган ядровий мажмуанинг барча тармоқлари, жумладан, уранни бойитувчи завод ҳам шай ҳолатга келтирилгани ҳақида хабар қилди.\nБир кун аввал Пхеньян октябрь ойида нишонланиши режаланган ҳукмрон партия- Корея Меҳнат партиясининг юбилейи муносабати билан узоқ масофага мўлжалланган "сунъий йўлдошлар"ни учиришни маълум қилган эди.\nАҚШга қарши йўналтирилгани айтиладиган Шимолий Кореянинг стратегик ракеталарини Ғарб давлатлари томонидан тақиқланган.\nВашингтон Шимолий Кореянинг ядровий қурол ва баллистик ракеталар билан боғлиқ ҳаракатларини дунё хавфсизлигига, айниқса, АҚШнинг Осиёдаги иттифоқдошлари бўлган Япония билан Жанубий Кореяга нисбатан таҳдид сифатида баҳолаб келади.


Халқ таълими вазирлиги ота-оналарга мурожаатнома билан...\n24.09.2019 19:43 0 2986\nЮртимизда кенг нишонланадиган 1 октябрь – «Ўқитувчи ва мураббийлар куни» байрамига саноқли кунлар қолди. Айни пайтда мамлакатимизда мазкур байрамни юқори савияда ўтказиш бўйича ташкилий ишлар олиб борилмоқда, дейилади Халқ таълими вазирлиги мурожаатномасида.\nМазкур жараёнда баъзи синфларнинг қўмита вакиллари «ўта фаоллик» кўрсатмоқда. Яъни, ўқитувчиларни байрам билан табриклаш мақсадида пул йиғимларини ташкил қилиш натижасида айрим ота-оналар норозилигини келтириб чиқариш ҳолатлари учрамоқда.\nХалқ таълими вазирлиги 1 октябрь – «Ўқитувчи ва мураббийлар куни» байрамида фарзандларига билим ва тарбия бераётган ўқитувчиларни ўз истак, имкониятларидан келиб чиқиб, табриклаётган ота-оналарга ўз миннатдорчилигини билдиради. Лекин ўқитувчиларни табриклаш натижасида ота-оналар норозилиги келиб чиқиши керак эмас. Агарда кимнинг имконияти бўлмаса, бошқа фаол ота-оналар томонидан мажбурлаш ёки улар номидан умумий совға қилиш баҳонасида мажбурий пул йиғиш нотўғри.\nХалқ таълими вазирлиги юқоридаги ҳолатларни инобатга олган ҳолда ота-оналар норозилиги билан ундириладиган барча йиғим турларига чек қўйиш кераклигини эслатиб ўтади. Ўқитувчиларни хурсанд қилмоқчи бўлсак, байрамни ҳақиқий кўтаринки руҳда нишонлайлик ва ҳеч кимни норози бўлишига йўл қўймайлик, дейилади мурожаатномада.\nбайрам норозилик ўқитувчилар Халқ таълими вазирлиги ота-оналар


Ўзбекистон Республикаси Ташқи иқтисодий алоқалар, инвестициялар ва савдо вазирлиги ҳамда Испания Қироллиги Ташқи ишлар ва ҳамкорлик вазирлиги ҳамкорлигида ташкил этилган ушбу тадбирда икки мамлакатнинг ташқи иқтисодий алоқалар, савдо, сармоя, ёқилғи-энергетика, қурилиш, машинасозлик, қишлоқ ва сув хўжалиги, озиқ-овқат, кимё, соғлиқни сақлаш, фармацевтика, геология ва минерал ресурслар, транспорт ва транспорт коммуникациялари, алоқа ва ахборот технологиялари, электротехника каби соҳалар учун масъул вазирлик ва идоралари, компания ҳамда концернлари раҳбарлари иштирок этди.\nЎзбекистон Республикаси ташқи иқтисодий алоқалар, инвестициялар ва савдо вазири Элёр ўаниев, ташқи ишлар вазири Абдулазиз Комилов, Испания Қироллиги ташқи ишлар ва ҳамкорлик вазири Хосе Мануэль Гарсиа-Маргальо мамлакатларимиз ўртасидаги ҳамкорлик барча соҳаларда изчил ривожланиб бораётганини, бунда икки давлат раҳбарларининг учрашувларида эришилган келишувлар муҳим ҳуқуқий асос бўлиб хизмат қилаётганини таъкидлади. Ушбу форум ўзаро савдо, иқтисодий ва сармоявий алоқаларни янада ривожлантириш учун янги имкониятлар очиши қайд этилди.\nЎзбекистон билан Испания ўртасидаги иқтисодий алоқалар жадал тараққий этмоқда. “Ўзбекистон темир йўллари” давлат-акциядорлик компанияси билан Испаниянинг “Talgo” компанияси, “Ўзкимёсаноат” давлат-акциядорлик компанияси билан “Maxam” компанияси, “Ўзбектуризм” миллий компанияси билан Испания Қироллиги Саноат, сайёҳлик ва савдо вазирлиги ўртасида яқин ҳамкорлик алоқалари ўрнатилган бўлиб, ушбу соҳаларда қатор қўшма лойиҳалар ҳаётга изчил татбиқ этилмоқда.\n— Ўзаро ҳамкорлигимиз йил сайин ривожланиб бораётганини мамнуният билан таъкидламоқчиман, — деди Хосе Мануэль Гарсиа-Маргальо. — Ўзбекистон иқтисодиёти\nжадал ва изчил ривожланаётир.\nМамлакатингиздаги барқарорлик, хорижий сармоядорлар учун яратилган қулайлик ва имтиёзлар самарасида икки мамлакат ишбилармонлари томонидан қатор қўшма лойиҳалар амалга оширилмоқда. Ўзаро ҳамкорлигимизни янада кенгайтириш учун катта имкониятлар мавжуд. Ушбу бизнес-форум ана шу имкониятлардан тўлароқ фойдаланиш, ҳамкорлик муносабатларини янада мустаҳкамлашга хизмат қилади.\n— Ўзбекистон улкан салоҳиятга эга, шу боис дунёнинг кўплаб давлатлари мамлакатингиз билан ҳамкорликни кенгайтиришга интилмоқда, — деди “Initec Energia” компаниясининг бизнесни ривожлантириш бўйича директори Хуан Карлос Гарсиа Виля. — Компаниямиз электр станциялари барпо этиш билан шуғулланади. Бу йўналишда Ўзбекистон билан беш йилдан буён фаол ҳамкорлик қилиб келмоқдамиз. Навоийдаги иссиқлик электр станциясида 400 мегаваттли буғ-газ қурилмасининг барпо этилгани ана шу ҳамкорлик натижасидир. 2013 йилда Тошкентда ўтказилган Осиё қуёш энергияси форумининг олтинчи мажлисида иштирок этгандик. Ўзбекистон қайта тикланадиган энергия манбалари борасида катта имкониятга эга. Юртингиз олимларининг қуёш энергиясини электр энергиясига айлантириш бўйича инновацион технологияларни ишлаб чиқишда фаол иштирок этаётганига ҳавас қилса арзийди.\nИспания Қироллиги ташқи ишлар ва ҳамкорлик вазири Хосе Мануэль Гарсиа-Маргальо Ўзбекистон Республикаси ташқи ишлар вазири Абдулазиз Комилов билан учрашди.\nУчрашувда Ўзбекистон Республикаси Ташқи ишлар вазирлиги билан Испания Қироллиги Ташқи ишлар ва ҳамкорлик вазирлиги ўртасида 2014 — 2016 йилларга мўлжалланган ҳамкорлик дастури имзоланди.\nМазкур рукндаги бошқа мақолалар: « Оқсаройда қабул\tМамлакатимиз қудратининг ёрқин намунаси »


Ривожланган давлатларда ҳам шакар муаммоси юзага келмоқда. Ўзбекистонда вазият қандай?\nРивожланган давлатларда ҳам шакар муаммоси юзага...\n05.04.2021 19:26 0 1690\nЕвропа иттифоқи ва Буюк Британияда 2020-21 йилда 16,3 миллион тонна шакар ишлаб чиқарилган. Бу олдинги йилга нисбатан 10 фоизга кам дегани.\nЕвропа шакар танқислигидан азият чекмоқда\nAgrarheute.com. сайтининг Еврокомиссия ва шакар ишлаб чиқарувчилар ҳисоб-китобини юритувчи Pfeifer & Langen компаниясининг маълумотларига асосан ёзишича, Британия ишлаб чиқаришини ҳисобламаганда Европа иттифоқи фақат 15,4 миллион тонна оқ шакар ишлаб чиқарган. Бу олдинги йилларга нисбатан 15 фоиз кам дегани.\nPfeifer & Langen компаниясининг қишлоқ хўжалиги бўйича бўлим бошлиғи Доктор Герман Йозеф Шмитц сўзларига кўра, Европа янги ҳосилгача шакар танқислигини импорт ҳисобидан қоплаган. У тақдим қилган маълумотларда 2020 йили Европадаги фермерлар лавлаги етиштиришни 23 фоизга қисқартиришгани қайд этилади.\nҲаттоки, шакар ишлаб чиқаришда илғор ҳисобланган Франция ва Германия ишлаб чиқарувчилари ҳам лавлаги экишни камайтирган. Бунга сабаб — улардаги асосий шакар ишлаб чиқарувчи 5 та йирик заводининг ёпилишидир.\nПольша эса лавлаги етиштирувчиларни субсидия ҳисобига қўллаб келмоқда. Pfeifer & Langen таҳлилига кўра, ушбу мамлакатда лавлаги экиш 10 минг гектарга кўпайтирилган. Аммо бу ҳам шакар танқислигини бартараф этишда фойда бермаган.\n«Франция ва бошқа йирик шакар ишлаб чиқарувчи давлатларда лавлаги ҳосили катта талафотга дуч келган. Экинларнинг турли касалликларга дучор бўлиши натижасида сўнгги 20 йил ичидаги энг кам ҳосил олинди. Натижада баланс 25 фоизга тушиб кетди», – деди Шмитц.\nПольшада лавлаги экини об-ҳаво ва церкоспориоз муаммосига дуч келган бўлса, Германияда экинлар сариқ вирус ва баҳор ҳамда ёз ойларидаги қурғоқчиллик сабаб кутилган натижани бермаган.\nБу вақтда эса ЕИда шакар нархи 2019 йилнинг энг паст нархидан ҳам тушиб кетганди.\n2020 йил март ойида коронавирус пандемияси нархларнинг қайта тикланишга тўсқинлик қилган. Чунки озиқ-овқат ишлаб чиқарувчи корхоналар ҳам шакар буюртмасини камайтирган эди.\nЕИ Комиссиясининг эълон қилган маълумотига кўра, 2020 йилнинг октябрь ойида бир тонна оқ шакарнинг ўртача нархи 381 еврони ташкил қилган.\nШмитцнинг айтишича, бу нарх лавлаги етиштирувчилар учун етарли бўлмаган. Барқарор ишлаб чиқаришни тиклаш учун нархларни кўтариш керак эди.\nPfeifer & Langen компаниясининг таҳлилчилари жорий йил Европада лавлаги ҳосилининг етиштирилишида барқарорликни кутмоқда.\nШакар муаммосига барҳам бериш учун Германияда лавлаги уруғларни инновацион (неоникотиноид) ўстиришда ҳаттоки фавқулодда рухсатномалар ҳам берилди.\nШмитц яқин 3-5 йил ичида шакар барқарорлигини тиклаш учун шакар тайёрланадиган лавлагилар навларини тайёрлашга фавқулодда рухсатномалар бериш 2022 йилда ҳам давом этишига умид билдирган.\nРоссияда шакар тайёрлаш ўтган йилга нисбатан 62,7 фоизга камайган\n«Россия Федерациясида 2021 йил январь ойида 200,8 минг тонна шакар ишлаб чиқарилган. Бу 2020 йил январь ҳолатига нисбатан 62,7 фоизга кам.\nРоссияда олдинги йилларга нисбатан катта миқдорда ишлаб чиқариш камайганлигининг сабаби 2020 йилда шакар лавлаги ҳосилининг камайиб кетганлиги билан боғлиқ» — дейилади Sugar.ru иқтисодий-таҳлилий сайти таҳлилида.\nҚирғизистонда шакар нархи ўсишда давом этмоқда\nҚирғизистон Республикаси Миллий статистика қўмитаси томонидан ўтказилган кунлик мониторинг натижаларига кўра, асосий аҳамиятга молик шакарнинг ўртача истеъмол нархи ўсишда давом этмоқда экан.\n2021 йил март ҳолатига кўра, шакарнинг ўртача нархи 64,36 сом бўлган. 4 ой олдин, яъни декабрь ойида 10,14 сом бўлган. 4 ой ичидаги бу ўсиш 6 баробардан кўпроқни ташкил этмоқда. Роппа-роса бир йил олдин эса ўртача нарх 4,34 сом бўлган. Бу бир йил ичида шакар нархининг 15 баробар ўсиш ҳисобланади, дейилади Қирғизистон Миллий статистика қўмитаси маълумотида.\nДунёни забт этаётган шакар муаммоси ҳали Ўзбекистонга кириб келмади...\nАсосий истеъмолдаги озиқ-овқатлар қаторида турувчи шакарни ишлаб чиқариш, халқимизнинг шакарга бўлган талабини узлуксиз ва барқарор таъминлашга сиёсат даражасида қаралмоқда.\nШавкат Мирзиёев президент бўлган илк кунлардан бошлаб Ўзбекистон халқи шакар тақчиллигини сезмасдан яшаши учун барча имкониятларни ишга солмоқда.\nБизда иккита шакар заводи — «Ангрен шакар» ва «Хоразм шакар» МЧЖ халқимиз эҳтиёжини қондириши ва шакар нархидаги барқарорликни ушлаб туриш учун ишлаб келмоқда.\nТан олиб айтиш керакки, шакар бўйича маҳаллий ишлаб чиқарувчиларимизнинг фаолиятида бир қанча табиий ва сунъий тўсиқлар ҳам пайдо бўлиб келган.\n2016-2017 йилларда ушбу икки завод Ўзбекистондаги ташқи ва ички тўсиқлар натижасида банкротлик ёқасига келиб қолган эди. Шакар барқарорлиги халқимиз учун зарурлигини инобатга олган давлат раҳбари мазкур иккита заводнинг тўлиқ қувват билан ишлаб чиқаришни давом эттиришини қонуний ва маънавий қўллаб юборган эди.\nЎша вақтдан буён бу заводлар бутун дунёдаги мавжуд шакар муаммосининг Ўзбекистонга кириб келишига қарши курашмоқда.\nАммо, 2020 йилда шакар ишлаб чиқариш юртимизда коронавирус пандемияси даврида ҳам субъектив қаршиликларга дуч келди.\nИчки бозоримизни катта имтиёзлар берилган импорт шакар эгаллаши натижасида «Ангрен шакар» ва «Хоразм шакар» МЧЖлар вақтинча фаолиятини тўхтатишга мажбур бўлган эди. Охир-оқибат шафқатсиз бизнесдаги кутилган натижа бўлди. Нарх барқарорлиги бузилди.\nОхири нима билан тугаши аниқ бўлган қалтис вазиятни яна мамлакат раҳбари вақтида бартараф этди.\nШу сабаб бўлса керак, бутун дунёда шарпадек кезиб юрган шакар муаммоси Ўзбекистонга қайта бош суқа олмаяпти.\nЎзбекистондаги шакар нархи бўйича рақамларга назар соладиган бўлсак, айни кунда биржага «Ангрен шакар»дан чиқаётган шакар нархи 7 120 сўмни, «Хоразм шакар»ники эса 7 150 сўмни ташкил этмоқда. Ўтган йилнинг март ойида нарх 6780 сўм бўлган. Бу бир йил ичидаги нархнинг фарқи эса 0,5 фоизни ташкил этмоқда.\nБир йил мобайнида бошқа маҳсулотларнинг нарх-навоси анчагина кўтарилди. Шу нуқтаи назардан олиб қаралганда, шакар нархи барқарор ва меъёрида сақланмоқда. Бу, албатта, Президентимизнинг узоқни ва ҳақиқий вазиятни кўра олишининг самарасидир.\nЖамият 12/04, 10:40


18.10.2019 11:22 0 2103\n17 октябрь куни Яшнобод туманидаги Кичик халқа автомобиль йўлида бешта автомобиллар иштирокида йўл-транспорт ҳодисаси рўй берганлиги ҳақида хабар келиб тушди, дея хабар бермоқда Тошкент шаҳар ИИББ матуот хизмати.\n«Mercedes-Benz» русумли автомобиль ҳайдовчиси 40 ёшли Бахтиёр А. светофорнинг тақиқловчи сигналига тўхтаган. Масофа сақланмаганлиги туфайли қуйидаги автомобиллар иштирокида бирин кетин тўқнашувлар юз берган: «Нексия» русумли автомобилда ҳаракатланиб борган 32 ёшли Зоир И., «Кобальт» русумли автомобилда 50 ёшли Сайдулла Ш., «Каптива» русумли автомобилда 19 ёшли Жаҳонгир А. ва «Нексия» русумли автомобилда 56 ёшли Мираҳмад А.\nВоқеа сабабли ҳеч ким жабр кўрмади, дейилади хабарда.\nАвто 09/07, 03:21


Гулшан Қораевадан мактуб « Ўзбекистон Халқ Ҳаракати\nГулшан Қораевадан мактуб\n10 April 2013 - 12:05\n9 апрел куни тахминан соат 19.30 ларда менинг уй телефоним тўсатдан ишламай қолди.\nБуни сабаби менга маьлум эмас. 10 апрель куни АТС нинг 2250099 телефон рақамига қўнғироқ қилиб, телефоним ишламаётганлигини билдирдим. АТС га эрталаб 8.15 лар атрофида қунғироқ қилгандим, ”монтёр жўнатамиз” , деган эди АТС ходими. Ҳозиргача монтёрдан дарак йўқ. Менда абонент қарздорлик агар мавжуд бўлса Қарши телеком сўраб хам ўтирмай узиб ташлайди. Абонент агар носозликдан мурожаат қилса, монтёрдан дарак бўлмайди. Истеъмолчи ҳуқуқларига эътибор шунчалар паст. Бу ўз ишига маьсулиятсизлик ҳисобланмасмикан?\nТахминий хулоса қиладиган бўлсам, менинг уй телефонимни қасддан узиб қўйишган бўлишлари ҳам мумкин. Чунки шундай тахминга боришимга мажбур этишаяпти.\nТелефонимни узиб қўйгандан кўра, ер остидан ўтган телефон кабеллари устига қопқоқ ўрнатишса бўлмасмикан? Бунақа усти очилиб ётган “телефон қудуқлари” оз эмас шаҳримизда. Хорижга чиқиш ҳуқуқини қўлга киритиш учун паспорт столи ва ОВИР бўлимларига қатнаб, шунақа “қудуқлар”нинг кўпини кўрдим. Шунингдек, баъзи канализация тармоқлари ҳам қопқоқсиз. Бирор болакай улардан бирортасига тушиб кетса соғ қолмаслиги ҳам аниқ. Бу ер ости “иншоатларининг” қопқоқлари эса металлом учун олиб кетилганлигини бизда ёш болалар ҳам билишади.\nҚашқадарё вилояти бўлими раиси


Германия шимолида сув тошқини рўй бериши хавфи боис, минглаб киши эвакуация қилинди.\nСувнинг кучли тўлқини Элба дарёсининг қуйилиш жойига яқинлашар экан, Гамбург, Мекленбург ва Бранденбург шаҳарларида яшовчи 8 минг аҳоли соҳил бўйларидан бехавотир жойларга олиб ўтилди. Қуйи Саксонияда ҳам сув тошқинига қарши зарур чоралар кўрилмоқда. Расмий маълумотларга кўра, Германияда сув тошқинидан 21 киши нобуд бўлган, 25 киши бедарак йўқолган. Табиий офат келтирган моддий зарар эса 15 миллард еврони ташкил этади.


Дональд Трамп ва Ким Чен Ин Улан-Баторда учрашади » Новости Узбекистана сегодня: nuz.uz\nНовости Узбекистана → Жахонда → Дональд Трамп ва Ким Чен Ин Улан-Баторда учрашади\n09-04-2018 12:08 0 479 Рейтинг1 Чоп этиш\nХусусан, ҳар икки давлат разведка хизматлари вакиллари бир неча бор шу каби муҳокамаларни ўтказган, ҳатто учинчи мамлакатда ҳам кўришишган, дея хабар тарқатди “CNN” телеканали Оқ уйдаги манбасига таяниб.\nШимолий кореяликлар АҚШ ва КХДР раҳбарлари иштирокидаги саммитни ўз пойтахтлари Пхеньян шаҳрида ўтказишни исташмоқда. Аммо бу борада ҳозирча Вашингтоннинг позицияси аниқ эмас. Мулоқотнинг бошқа эҳтимолий манзили сифатида Мўғилистон пойтахти Улан-Батор шаҳри айтилаяпти, деб ёзмоқда “РБК” ахборот манбаси.\nҲаммаси тўлиқ аниқ бўлиши учун Трамп ва Ким Чен Ин учрашуви олдидан Марказий разведка бошқармаси директори Марк Помпео КХДРлик ўз ҳамкасби билан музокаралар олиб бориши керак. “Шунда учрашув жойи аниқланади, сана белгиланади ва мулоқот кун тартиби янада аниқроқ муҳокама қилиб олинади”, - деб қайд этиб ўтди “CNN”.\nБу борада АҚШ Марказий разведка бошқармаси каналидан фойдаланаётганининг боиси шундаки, ушбу идора директори Помпео яқин кунлар ичида(Конгресс маъқуллагандан сўнг- таъкид бизники) ушбу давлат департаменти бошлиғи лавозимини эгаллайди, деб ёзади телеканал.\nЭслатиб ўтамиз, шу йил март ойида Шимолий Корея етакчиси Хитойга ташриф буюриб, Си Цзиньпин билан учрашган эди. Ўшанда КХДР раҳбари АҚШ билан саммит ўтказиш хоҳиши борлигини бир неча бора эътироф этган.\nМаълумот учун айтиб ўтамиз, Трамп ва Ким Чен Ин ўртасида режалаштирилаётган учрашув ҳақидаги хабарлар дастлаб шу йилнинг март ойи бошида тарқала бошлаган эди. Шу вақтда Жанубий кореялик давлат мансабдорларидан бири КХДР раҳбари мактубини АҚШ Президентига етказган эди. Мазкур хатда биргаликда учрашув ўтказиш таклиф этилган ва Оқ уй уни қабул қилган эди. Трамп шундан сўнг Шимолий Корея билан музокаралар “буюк келишувлар” билан ниҳоясига етиши мумкинлигини таъкидлаган.


Taftish.uz нашрининг икки журналисти 15 суткага қамалди\nБобур Ганиевнинг тармоқларда тарқалган сурати.\n1 октябрь куни Taftish.uz нашри журналистлари Бобур Ганиев ва Аброр Козубаев 15 суткалик маъмурий қамоқ жазосига ҳукм қилинди.\nСуд журналистларни ички ишлар ходимларини ҳақорат қилганлик, улар талабларини бажармаслик ҳамда уларнинг хизмат бурчларини бажаришига қаршилик кўрсатишда айбдор деб топган.\nБобур Ганиев 5400000 сўмлик, Аброр Козубаев эса 270 минг сўмлик жаримага ҳам тортилган.\nТармоқларда тарқалган Ганиевнинг ИИБ ходими олдида тиз чўкиб ўтиргани видеоси ҳамда гўёки унинг телефонидан топилган порнографик видео-фотолар билан боғлиқ ҳолатлар суд қарорида тилга олинмаган.\nРасмийлар Ганиевни видеога олиб, тармоқларга тарқатган ИИБ ходимига нисбатан хизмат текшируви бошланганини маълум қилган.\n1 октябрь куни жиноят ишлари бўйича Тошкент шаҳар Учтепа туман суди Taftish.uz сайти журналистлари Бобур Ганиев ва Аброр Козубаев ҳамда уларнинг таниши Обид Салимовга 15 суткалик маъмурий қамоқ жазоси тайинлади.\nСуд қарори нусхасида Бобур Ганиев Маъмурий-жавобгарлик тўғрисидаги Кодекснинг 41-моддаси (Ҳақорат қилиш), 194-моддаси (Ички ишлар органлари ходимининг қонуний талабларини бажармаслик), 195-моддаси (Ички ишлар органлари ходимларининг ўз хизмат бурчларини бажаришларига қаршилик кўрсатиш)да айбдор деб топилгани қайд қилинган.\nШунингдек, Аброр Козубаев 194-модда ва 195- моддалар, Обид Салимов эса 195-модда бўйича айбдор деб топилган.\nИкки журналист ва уларнинг дўсти 30 сентябрь кунги ИИБ рейди пайти содир бўлган воқеада айбланган.\nМазкур воқеа 30 сентябрь куни соат 23:55ларда пойтахтнинг Учтепа тумани, Фарҳод кўчасида ўтказилган махсус рейд пайти содир бўлган.\nTaftish.uz журналисти 28 яшар Аброр Козубаев ўзига тегишли “Эпика” русумли машинада ҳамкасби Бобур Ганиев ва таниши Обид Салимов билан кетаётган пайтда уни ИИБ ходимлари тўхтатган.\nСуд қарорида Бобур Ганиев ва Обид Салимов ўз телефонларига ИИБ ходимларини видео олгани ҳамда Ганиев “ИИБ ходимларини камситувчи сўзлар билан ҳақоратлаб, оммага ўзларини кўрсатиб, ИИБ ходимларини хизмат вазифаларини бажаришга қаршилик кўрсатган”и айтилган.\nШундан кейин ИИБ ходимлари Ганиев, Козубаев ва Салимовни Учтепа туман ИИБ биносига олиб боришган.\n1 октябрь куни ижтимоий тармоқларда 34 яшар Бобур Ганиевнинг ИИБ хонасида тергов қилинаётгани акс этган фото ва видеолар тарқалди. Видеолардан бирида Ганиевнинг тергов пайти ИИБ ходими олдида тиз чўкиб ўтиргани акс этган.\nВидеолардан яна бирида эса гўёки Бобур Ганиевники экани айтилган мобил телефондан порнографик тасвирлар ҳам топилгани иддао қилинган.\nБобур Ганиевнинг ҳамкасблари иддаосича, танқидий чиқишлари сабаб унга нисбатан сохта айбловлар илгари сурилган ва уни жамоатчилик орасида обрўсизлантириш учун ИИБ хонасида видеога олиб тарқатилган.\n1 октябрь куни Тошкент шаҳар Ички ишлар бош бошқармаси журналистлар ушланганига оид расмий баёнот эълон қилди.\nБаёнотда айтилишича, “Ҳолат юзасидан ҳужжатларни расмийлаштириш ва текширув ўтказиш жараёнида Б. Ганиевнинг шахсий уяли телефон аппаратида порнографик мазмундаги қонунда тақиқланган видеоматериаллар ва фотосуратлар борлиги аниқланган”.\nБошқарма Ахборот хизмати раҳбари Нилуфар Исахонова Qalampir.uz сайтига берган интервьюсида Бобур Ганиевнинг ИИБ хонасидаги фото ва видеоларини ким тармоқларга тарқатиб юборгани юзасидан хизмат текшируви бошланганини маълум қилди.\nБироқ ушбу баёнотлардан сўнг ўтказилгани айтилган маҳкамада Ганиевнинг ИИБ ходими олдида тиз чўкиб ўтиргани ҳам, гўёки унинг телефонидан топилган порнографик видеолар билан боғлиқ ҳолатлар ҳам тилга олинмаган.\nОнлайн видео конференция тарзида ўтгани айтилган суд мажлисида Ганиев ИИБ ходимларини видеога олганини ва улар билан келишмовчилик бўлганини тан олган, бироқ ўзига қўйилган бошқа айбловларни инкор қилган. У “ички ишлар ходимларини қонуний талабларини бажаришга қаршилик кўрсатмагани ва уларни ҳақорат қилмаган”ини айтган.\nКозубаев ва Салимов ҳам ИИБ ходимларига қаршилик қилинганини инкор қилишган.\nБироқ судья Дилшод Камилов уларнинг учаласини ҳам айбдор деб топган ва ҳар бирига 15 суткалик қамоқ жазоси тайинлаган.\nСуд қарорида ёзилишича, “судланувчиларни қонунларга риоя этиш ва ҳурмат қилиш руҳида тарбиялаш мақсадида” уларга маъмурий қамоқ жазоси берилган.\nИжтимоий тармоқларда ушбу икки журналистнинг қамалиши, айниқса, Бобур Ганиевнинг ИИБ ходими олдида тиз чўкиб ўтиргани видеоси кенг муҳокамага сабаб бўлди.\nОлий Мажлис депутати Расул Кушербаев ҳам журналистлар қамалганини қоралаб, ИИБ хонасидаги Бобур Ганиев видеолари атайин тарқатилгани ҳақида ёзди.


Кўп йиллар бурун уйда нимадир ишга андармон бўлиб туриб, Эй аср бўлиб қолибди-ку деб шошиб ўрнимдан турмоқчи бўлгандим. Рафиқам: Ҳали аср киргани йўқ, деди мутлақо хотиржам оҳангда. Нега? Кунни қаранг!.. десам, Ҳали қушимиз келмади, деб жавоб қилди. Қайси қушимиз? дея ҳайрон бў…\n5 Mart 2017 Наср 2559\nМен Навоий ҳақида илк бор отамдан эшитганман... Ўшанда бола эдик. Узун қиш кечаларида бутун оиламиз билан сандал атрофида ўтирар, отам Навоий ғазалларидан ўқир эдилар. Тушунмасам-да, ғазаллардаги дилимга таниш оҳанглар мени ром қиларди... Отам яхшигина рассом ҳам бўлганларидан, …\n9 Fev 2017 Наср 1757\n25 йилда дунёни кўрган йигит\nБир кекса киши ўзининг 25 ёшли ўғли билан поездда кетаётган эди. Дераза ёнида ўтирган ўғилнинг юзида шодлик, ҳурсандчилик барқ уриб турарди. У қўлини деразадан ташқарига чиқарди ва қўлига урилаётган ҳавони ҳис қилиб: Отажон, қаранг, ҳамма дарахтлар орқа тарафга қараб юряпти деб…\n28 Yan 2017 Наср 3070\nАллоҳ билан суҳбат!\nРивоят қилишларича, дунёга келишга ҳозирланаётган чақалоқ Тангри таолодан сўради: Эй Аллоҳим, мени дунёга келтиришинг ҳақида айтишди. Аммо у ерда қандай яшайман, ҳали жуда кичик ва кучсиз бўлсам? Қўрқма, деган жавоб бўлди унга, фаришталаримдан бири ҳамиша олдингда бўлади…\n18 Yan 2017 Наср 5441\nАри воқеасидан олинган ҳикмат\nЯрим тунда кенжа фарзандим безовталанганидан уйғониб кетдим. Бунга сабаб уй ичида учиб юрган ари экан. Чироқни ёқиб, хона шифтида катта қовоғарини кўрдим. Дераза тирқишидан кирган бўлса керак. Уйқуда ётган болаларни чақмасин деб арини ҳайдамоқчи бўлдим. Аксига олиб, шифтдаги қа…\n10 Yan 2017 Наср 4547\nҒазабланган илон тақдири\nАллоҳ таоло Қуръонда шундай деб марҳамат қилган: Улар (мазкур тақводорлар) фаровонлик ва танглик кунларида ҳам хайр-cадақа қиладиган, ғазабларини ютадиган, одамларни (хато ва камчиликларини) афв этадиганлардир. Аллоҳ эзгулик қилувчиларни севар (Оли Имрон сураси, 134-оят). Ал…\n9 Yan 2017 Наср 2804\nФилиппинлик муслиманинг садоқати\nБир кишнинг ўлими яқинлашди. Ўғилларини чақириб, уларга васият қилди. Катта ўғлини чақириб: "Ўғлим мен бир вақтлар ҳеч кимга айтмасдан хорижлик аёлга уйланганман. Мана бу унинг манзили. У Филиппиндаги мусулмонлар истиқомат қиладиган маҳаллада яшайди. Зиммамдаги масъулиятни адо …\n7 Yan 2017 Наср 7792